title: François Mitterrand

text: Mitterrand palveli Ranskan armeijassa toisessa maailmansodassa. Hän joutui sotavangiksi vuonna 1940, mutta pakeni 1941. Hän työskenteli Vichyn hallituksen alaisuudessa. Myöhemmin hän toimi Ranskan vastarintaliikkeessä pitäen samaan aikaan virkaa saksalaismyönteisessä hallituksessa. Toisen maailmansodan jälkeen Mitterrand jatkoi poliittista uraansa liittyen keskustavasemmistolaiseen resistanssipuolueeseen, ja hänet valittiin kansalliskokoukseen edustamaan Nièvren departementtia vuonna 1946. Hänellä oli useita vastuutoimia, ja hän oli useita kertoja ministerinä Ranskan neljännen tasavallan aikana, mutta erosi 1957 Ranskan Algerian-politiikan vuoksi.


title: François Mitterrand

text: Ranskan viidennen tasavallan aikana Mitterrand oli ehdokkaana presidentinvaaleissa Charles de Gaullea vastaan 1965, mutta hävisi. Hän toimi vasemmistopuolueiden liiton (koalitio sosialistien ja liberaalien välillä) puheenjohtajana vuodesta 1965 vuoteen 1968, mutta liittyi Ranskan sosialistipuolueeseen (PS), jossa hän nousi puoluejohtajaksi 1971, Epinayn kongressin jälkeen. Hän oli jälleen ehdolla presidentiksi 1974 Valéry Giscard d’Estaingia vastaan, mutta hävisi jälleen, tosin varsin niukasti. Lopulta 1981 Mitterrandista tuli ensimmäinen Viidennen tasavallan sosialistipresidentti, kun hän voitti selvästi kilpailijansa Giscard d’Estaingin. Yksi hänen ensimmäisistä toimenpiteistään oli kuolemanrangaistuksen poistaminen.


title: François Mitterrand

text: Maan sisäisessä politiikassa Mitterrandin toimia varjostivat sarja talouskriisejä ja konservatiiviset parlamentit (1986–1988 ja 1993–1995), niin kutsutut "cohabitationin" () ajat, jolloin pääministeri ja presidentti edustivat eri puolueita. Pääministerinä toimi ensimmäisen "cohabitationin" aikana Jacques Chirac ja toisen Édouard Balladur. Mitterrand ja Chirac ratkaisivat mahdolliset ongelmat sopimalla työnjaosta, jonka mukaan presidentti keskittyi ulko- ja pääministeri sisäpolitiikkaan.


title: François Mitterrand

text: Mitterrandin presidenttikausien pääasialliset saavutukset olivat kansainvälisiä, erityisesti Euroopan talousyhteisössä. Mitterrand tuki EY:n laajentumista Espanjaan ja Portugaliin, jotka liittyivät tammikuussa 1986. Helmikuussa 1986 hän tuki Euroopan yhtenäisasiakirjan voimaantuloa. Mitterrand tuli toimeen Helmut Kohlin kanssa, mikä paransi huomattavasti ranskalais–saksalaisia suhteita. Yhdessä he auttoivat synnyttämään Maastrichtin sopimuksen, joka allekirjoitettiin 7. helmikuuta 1992.


title: François Mitterrand

text: Mitterrandin viimeinen presidenttikausi päättyi toukokuussa 1995. Hänen seuraajakseen valittiin Jacques Chirac.Mitterrand kuoli syöpään tammikuussa 1996. Eturauhassyövästä kärsinyt presidentti tiesi kuolemansa olevan lähellä ja järjesti elämänsä viimeisen juhla-aterian 31. joulukuuta 1995. Ateriaan kuului Ranskassa suurena herkkuna pidettyä, mutta ruuanvalmistuksessa laitonta peltosirkkua. Sirkku oli viimeinen ruokalaji, jonka hän söi ennen kuin kuoli viikkoa myöhemmin. Mitterrand haudattiin 11. tammikuuta 1996 synnyinkaupunkiinsa Jarnaciin.


title: François Mitterrand

text: Kuolemaa seurasi kohu, kun hänen entinen lääkärinsä Claude Gubler paljasti kirjassaan "Le Grand Secret" (”suuri salaisuus”), että Mitterrandista kirjoitettuja terveysraportteja oli vääristelty marraskuusta 1981


title: Moottori

text: Moottori on kone, joka tuottaa eri energiamuodoista mekaanista voimaa ja liikettä. Esimerkiksi auton polttomoottorissa muutetaan polttoaineen kemiallista energiaa mekaaniseksi energiaksi, sähkömoottori muuttaa sähköenergiaa mekaaniseksi energiaksi ja stirlingmoottori muuttaa lämpöenergiaa mekaaniseksi energiaksi.


title: Moottori

text: Varhaisten laitteiden voimanlähteenä oli joko ihmisen tai eläimen lihasvoima tai virtaava vesi tai ilma. Kreikkalaisen Heron Aleksandrialaisen rakentamaa laitetta pidetään ensimmäisenä, alkeellisena höyrykoneena. Italialainen Giovanni Branca rakensi varhaisen höyryturbiinin 1600-luvulla. James Wattin suunnittelema höyrykone oli tärkeä tekijä teollisessa vallankumouksessa. Watt markkinoi konettaan kertomalla, kuinka monen hevosen työt se tekisi - näin luoden yksikön "hevosvoima". Britit laittoivat höyrykoneen raiteille ja alkoivat kuljettaa tavaraa ja ihmisiä höyryjunalla. Amerikkalaiset puolestaan rakensivat ensimmäisiä höyrylaivoja.


title: Moottori

text: Kiinalaiset kehittivät raketit asekäyttöön, ja puolustautuivat niillä mongolihyökkääjiä vastaan 1200-luvulla. Rakettien käyttö levisi mongoleille, arabeille ja Eurooppaan. Raketteja käytettiin sodassa ja valaanpyynnissä.


title: Moottori

text: Polttomoottori ja sähkömoottori kehitettiin 1800-luvulla. Ilmailussa käytettävät nykyaikaiset suihkumoottorit ja rakettimoottorit luotiin 1900-luvun alussa.


title: Apollo 13

text: Apollo 13 oli Yhdysvaltain Apollo-ohjelman avaruuslento. Sen oli tarkoitus olla kolmas Kuuhun laskeutunut lento. Sen sijaan lennosta tuli kuuluisa vakavan ja miehistön henkeä uhanneen teknisen vian vuoksi. Ongelmista huolimatta lento pääsi palaamaan Maahan.


title: Apollo 13

text: Laukaisu tapahtui 11. huhtikuuta 1970 19:13:00 UTC (13:13 Floridan aikaa) Kennedyn avaruuskeskuksesta. Paluu tapahtui 17. huhtikuuta 1970 18:07:41 UTC. Lennon kesto oli 5 päivää, 22 tuntia, 54 minuuttia ja 41 sekuntia.


title: Apollo 13

text: Aluksen komentomoduulia kutsuttiin nimellä "Odyssey" ja kuumoduulia nimellä "Aquarius".Alun perin komentomoduulin pilotiksi kaavailtiin Ken Mattinglyä, mutta hänet jouduttiin korvaamaan Jack Swigertillä vain kolme päivää ennen laukaisua. Mattingly oli altistunut tuhkarokkovirukselle, ja koska hänellä ei ollut immuniteettia kyseiselle sairaudelle, hänen pelättiin voivan sairastua kesken kuulennon. Altistuksesta huolimatta Mattingly ei kuitenkaan sairastunut, ja hän oli myöhemmin Apollo 16 -lennon komentomoduulin pilotti.


title: Apollo 13

text: Apollo 13:n huoltomoduulin toinen happitankki räjähti aluksen ollessa 321 680 kilometrin päässä Maasta. Maasta oli annettu pyyntö käynnistää happisäiliön sekoitus, mutta vika sekoittimen moottorin johdoissa sai aikaan kipinöintiä, joka puolestaan räjäytti koko säiliön. Miehistön kuuluisa hätäsanoma maa-asemalle oli: ”Okay, Houston, we’ve had a problem here." Jolloin maasta vastattiin: "This is Houston, say again please", ja Apollosta vastattiin: "Houston we've had a problem."


title: Apollo 13

text: Onnettomuuden johdosta miehistön oli hylättävä suunnitelma Kuuhun laskeutumisesta ja jatkettava ns. vapaan paluun rataa (free return trajectory), joka vain kiertäisi Kuun tämän vetovoiman lingotessa aluksen takaisin kohti Maata (ns. linkorata, sling-shot).


title: Apollo 13

text: Koska Apollo 13:n komentomoduuli "Odyssey" oli lähes kokonaan toimintakyvytön, astronauttien piti käyttää kuumoduuli "Aquariusta" asuinpaikkana ja ”pelastusveneenä” matkalla kotiin. Nelipäiväinen paluumatka oli kylmä, epämiellyttävä ja jännittynyt, sillä myös kuumoduulin virrankulutus täytyi säätää minimiin, minkä vuoksi muun muassa lämmitys- ja navigointilaitteet sammutettiin. Vain radioyhteys Maahan sekä ilmaa kierrättävä tuuletin jätettiin päälle, mikä laski alusten yhteisen virrankulutuksen vain 7 ampeeriin.


title: Apollo 13

text:
Kuumoduulin ilmanpuhdistimen suotimet eivät kestäneet koko paluulennon aikaa, koska niitä ei ollut suunniteltu niin pitkään käyttöön. Komentomoduulin suuremmat ja tehokkaammat suotimet puolestaan eivät sellaisinaan mahtuneet kuumoduulin laitteistoon. Lennonjohdon täytyi kehittää ennätysajassa menetelmä, jonka avulla miehistö saattoi mukanaan olleilla sangen vähäisillä tarvikkeilla kytkeä suuret suodattimet järjestelmäänsä.
Apollo 13 osoitti Apollo-ohjelman kyvyn kohdata suuria vaikeuksia ja voivan silti palauttaa miehistön takaisin elossa. Lennonjohdon päällikkö Eugene Kranz ohjasi väkensä "työstämään ongelmaa". Kranzista tuli Nasan johtaja eläkkeelle jäämiseensä asti. Menettelytavat tehtävänjohdossa oli kehittänyt Chris Kraft ilmailussa.


title: Apollo 13

text: Haise ei lentänyt enää Apollo 13 -lennon jälkeen avaruudessa. Hän kuitenkin suoritti vuonna 1977 viisi lähestymis- ja laskeutumiskoelentoa Edwardsin lentotukikohdassa testisukkulana käytetyn avaruussukkula Enterprisen komentajana. Haise erosi Nasasta 1979. Apollo 13 oli myös Lovellin ja Swigertin viimeinen avaruuslento.


title: Apollo 13

text: Happitankki numero 2 oli ennen laukaisua ollut kiinni Apollo 10 moduulissa, mutta oli irrotettu muutoksia varten ja vaurioitunut siinä yhteydessä. Tankki ei ollut tyhjentynyt normaalisti, jolloin tankissa olevaa lämmityselementtiä oli käytetty apuna. Lämmittimen käyttö vaurioitti lämmityselementtiä, jota ei vaihdettu muutostöiden yhteydessä.


title: Apollo 13

text: Lennon aikana tankki numero 2 räjähti, mikä vaurioitti myös tankkia numero 1. Alus myös menetti kaksi kolmesta polttokennosta, jotka olivat aluksen ensisijainen sähkölähde. Toinen tankki oli täysin tyhjä ja toinen oli nopeasti tyhjenemässä. Kaiken hapen menettäminen johtaisi myös viimeisen polttokennon menettämiseen. Veden puute, hiilidioksidin poistaminen ja lämmityksen puute aiheuttivat myös ongelmia.


title: Apollo 13

text: James Lovellin ja Jeffery Klungerin kirjan "Lost Moon" pohjalta tehtiin vuonna 1995 elokuva "Apollo 13", jossa James Lovellia esitti Tom Hanks ja lennonjohdon päällikköä Gene Kranzia Ed Harris.


title: Apollo 14

text: Apollo 14 oli kahdeksas miehitetty avaruuslento Apollo-ohjelmassa ja kolmas, joka laskeutui Kuuhun. Lennolla laskeuduttiin Fra Mauron alueelle, jonne dramaattisen Apollo 13:en suunniteltiin laskeutuvan. Lento onnistui monista ongelmista huolimatta.


title: Apollo 14

text: Kun alus lähti Maan kiertoradalta kohti Kuuta, sen piti kääntyä ympäri ja telakoitua kolmannen vaiheen nokassa olevaan kuumoduuliin. Telakointia yritettiin viisi kertaa ennen kuin se onnistui.


title: Apollo 14

text: Virtapiiriongelma häiritsi laskeutumista ja olisi keskeyttänyt lennon, jos se olisi ilmaantunut laskeutumismoottorin käytön jälkeen. Kyse oli hätätilanteeseen tarkoitetusta keskeytystoiminnasta, jossa laskeutumisosa irrotettiin ennen aikojaan, ja nousuosan moottori käynnistyisi. Astronautit ohjelmoivat kuumoduulin tietokoneen uudelleen maasta tulleiden ohjeiden mukaan. Tämä uudelleenohjelmointi esti vahingossa laskeutumistutkaa saamasta kaikua Kuun pinnasta. Astronautit kiersivät tutkan käsiohjauksella osoittamaan kohti Kuun pintaa. Komentaja Alan Shepard laskeutui tämän jälkeen käsiohjauksella lähemmäs aiottua kohdetta kuin koskaan Apollo-lennoilla. Laskeutuminen jäi vain 180 metriä liian lyhyeksi. Kuussa Shepard löi kaksi golfpalloa, jotka lensivät ehkä 130-370 metriä. Tämä on laskettu jälkikäteen, astronautit eivät käyneet golfpalloja hakemassa. Astronautit räjäyttelivät pieniä panoksia, joista syntyi järistysaaltoja. Järistysaaltoja mitattiin seismometreilla, ja niinpä järistysaaltojen heijastumisista saatiin jonkin verran tietoa Kuun rakenteesta. Kuun pinnalla käytettiin ensi kertaa pyörää, eräänlaisia kottikärryjä.


title: Apollo 14

text: Astronauttien oli määrä ottaa näytteitä kivisestä Cone-kraatterista. He kävelivät vahingossa sen ohi. Kuun pinnalla on vaikeaa arvioida etäisyyksiä ja maaston muotoja. Koska astronautit liikkuivat niin hitaasti, he eivät ehtineet ottaa näytteitä sieltä ennen kuin lennonjohto määräsi astronautit palaamaan takaisin. Myöhemmillä lennoilla astronautit kykenivät suunnistamaan Kuussa kuuautoissa olevien laitteiden avulla.


title: Apollo 14

text: Lennon laukaisu oli 31. tammikuuta 1971 kello 21:03:02 UTC Kennedy Space Centeristä. Lento laskeutui Kuuhun Fra Mauron ylängölle 5. helmikuuta 1971 kello 09:18:11 UTC ja viipyi siellä 33 tuntia, 30 minuuttia ja 29 sekuntia. Paluu Maahan tapahtui 9. helmikuuta 1971 kello 21:05:00 UTC. Lennon kokonaiskesto oli 9 päivää, 1 minuutti ja 58 sekuntia.


title: Apollo 14

text: Komentomoduulin nimi oli "Kitty Hawk" ja kuumoduulin "Antares"."EVA = extra-vehicular activity, aluksen ulkopuolinen toiminta"


title: Apollo 14

text: EVA 1 alkoi 5. helmikuuta 1971 14:42:13 UTC


title: Apollo 14

text:
"Shepard - EVA 1"
"Mitchell - EVA 1"
EVA 1 päättyi: 5. helmikuuta 1971 19:30:50 UTC


title: Apollo 14

text: "Kesto: 4 tuntia, 47 minuuttia ja 50 sekuntia"


title: Apollo 14

text: EVA 2 alkoi 6. helmikuuta 1971 08:11:15 UTC


title: Apollo 14

text:
"Shepard - EVA 2"
"Mitchell - EVA 2"
EVA 2 päättyi: 6. helmikuuta 12:45:56 UTC


title: Apollo 14

text: "Kesto: 4 tuntia, 34 minuuttia ja 41 sekuntia"


title: Andorra la Vella

text: Andorra la Vella () on Andorran pääkaupunki ja suurin Andorran kymmenestä kaupungista. Siellä oli vuonna 2017 arviolta noin 19 600 asukasta. Andorra la Vella sijaitsee Pyreneiden vuoristossa Espanjan ja Ranskan välissä.


title: Andorra la Vella

text: Väestöstä 43 prosenttia on espanjalaisia, 33 prosenttia andorralaisia, 11 prosenttia portugalilaisia, 7 prosenttia ranskalaisia ja 6 prosenttia muita.


title: Andorra la Vella

text: Andorra la Vella on ollut asutettuna jo ennen ajanlaskun alkua. Andorran pääkaupunki siitä tuli vuonna 1278. Kaupunki oli pitkään suhteellisen eristyksissä muusta maailmasta, kunnes se alkoi nykyaikaistumaan 1930-luvulla, kun alueen tieverkosto alkoi kehittymään. Nykyisin se on merkittävä turistikohde.


title: Andorra la Vella

text: Andorra la Vellalla ei ole rautatieasemaa, ja lähimmät lentokentät (Toulouse, Barcelona, Girona ja Perpignan) ovat noin kolmen tunnin automatkan päässä. Linja-autoyhteys vie kahdessa tunnissa ranskalaiselle L'Hospitaletin asemalle, mistä pääsee junalla Toulouseen ja Pariisiin.


title: Andorra la Vella

text: Andorra la Vellan ystävyyskaupunkeja ovat:


title: Painofilmi

text: Offset-painossa käytettävissä painofilmeissä on painettavien värialueiden sijainnit. Filmin pisteiden määrään vaikuttaa rasterin linjatiheys, jonka yksikkö on lpi (lines per inch) tai l/cm (linjaa per senttimetri).


title: Painofilmi

text: Jokaiselle eri painovärille tehdään oma filminsä, jotka kohdistetaan keskenään yhtenevin kohdistusmerkein.


title: Painofilmi

text: Painofilmi on luonteeltaan hyvin jyrkkää eli siinä ei ole ollenkaan harmaasävyjä kuten valokuvafilmissä. Harmaat sävyt toteutetaan painofilmissä rasteripisteiden avulla.


title: Painofilmi

text: Esimerkkinä perinteinen neliväripainatus CMYK-väreillä: syaanilla, magentalla, keltaisella ja mustalla on kaikilla omat painofilminsä. Neljän perusvärin ohella on mahdollista käyttää lisävärejä, joilla CMYK-väriavaruutta voi laajentaa, tai niitä voi käyttää yksivärisissä painatuksissa perusmustan sijaan (Pantone-värit). Kuten perusväreilläkin, lisäväreillä on omat painofilminsä. Neliväripainatuksissa lisävärejä käytetään yleensä efekteinä, tyypillisinä esimerkkeinä hopea tai kulta.


title: Pohjolanmaa

text: ”Pohjolanmaa” () on ruotsalainen laulu, joka on vähitellen vakiintunut Ruotsin kansallislauluksi, vaikkei sitä virallisesti ole sellaiseksi julistettu. Laulun kaksi ensimmäistä säkeistöä on sanoittanut Richard Dybeck, ja tavallisesti vain niitä pidetään varsinaisena kansallislauluna. Kaksi viimeistä säkeistöä on kirjoittanut Louise Ahlén. Sävel on ruotsalainen kansansävel. Suomalaiset sanat on tehnyt Alpo Noponen.


title: Pohjolanmaa

text: Du gamla, du fria


Pohjolanmaa


title: Pohjolanmaa

text: Pohjolanmaa


title: Tampereen jäähalli

text: Tampereen jäähalli (myös Hakametsän jäähalli) on Tampereella, Kissanmaan kaupunginosassa sijaitseva Suomen vanhin jäähalli. Arkkitehti Jaakko Tähtisen suunnittelema halli rakennettiin vuoden 1965 jääkiekon MM-kilpailuja varten. Valmistumisensa jälkeen hallia on kunnostettu ja nykyaikaistettu useita kertoja, laajasti viimeksi vuosina 2001–2002. Vuonna 2007 Hakametsään tuli uusi tulostaulu, joka näyttää myös videokuvaa. Hakametsä on SM-liigan kolmanneksi suurin jäähalli.


title: Tampereen jäähalli

text: Tampereen jäähalli on Jääkiekon SM-liigassa pelaavien Ilveksen ja Tapparan kotiareena. Mestiksessä pelaavan Kooveen pääasiallisena kotihallina toimii Hakametsä 2, mutta joukkue pelaa osan kotiotteluista Tampereen jäähallissa.


title: Tampereen jäähalli

text: Jäähallin suunnitteli arkkitehti Jaakko Tähtinen. Sen leimallisia piirteitä ovat satulanmuotoinen riippukatto ja päätyjen vinot vetotangot. Tähtinen teki suunnitelmassaan yhteistyötä jääkiekkoilijoiden ja muiden jääkiekkoihmisten kanssa, ja hän hyväksytti piirustuksensa paikallisilla kiekkoihmisillä.


title: Tampereen jäähalli

text: Hallia katsomoiden alapuolella kiertävä pääkäytävä sijaitsee maanpinnan tasalla ja itse kenttä noin kolme metriä alempana. Pääkäytävän alla hallin pohjakerroksessa sijaitsevat pukuhuoneet ja muut huoltotilat sekä Ilveksen ja Tapparan kerhotiloja. Hallin toisella pitkällä sivulla on parvikatsomo, jonne (kuten seisomakatsomoihinkin) noustaan hallin kulmauksissa sijaitsevia portaita. Toisella pitkällä sivulla on kaksikerroksinen aitiorakennelma, jossa on yritysaitioiden lisäksi tiloja tiedotusvälineille ja toimitsijoille.


title: Tampereen jäähalli

text: Pääsisäänkäynnit sijaitsevat hallin kulmissa. Lisäksi jokaisen katsomoaukon kohdalla on ovi, joka voidaan tarvittaessa avata, jos halli on tyhjennettävä nopeasti esimerkiksi tulipalon tai muun vaaratilanteen vuoksi.


title: Tampereen jäähalli

text: Suomi sai maaliskuussa 1963 järjestettäväkseen vuoden 1965 MM-kilpailut. Kisaisännyyden ehtona oli jäähalli, jonka kuitenkin Helsingin kaupunki oli luvanut rakentaa. Pääkaupungin hallihanke viivästyi ja kesään mennessä näytti jo selvältä, ettei halli valmistu kevääksi 1965. Jääkiekkoliiton Reijo Mannerla ja puheenjohtaja Harry Lindblad järjestivät tapaamisen Tampereen kaupunginjohtajan Erkki Lindforsin kanssa. Urheilumiehenä tunnettu Lindfors innostui asiasta ja tajusi myös ensimmäisen Suomessa järjestettyjen MM-kisojen markkina-arvon.


title: Tampereen jäähalli

text: Tampereen jääkiekon SM-sarjaseurat olivat pelanneet ottelunsa kaupungin keskustan tuntumassa Koulukadun tekojääradalla. Laskelmien perusteella halvimmaksi vaihtoehdoksi hallille tulisi Koulukadun kattaminen. Hanketta ajoi tekojääradan rakennuttanut Tampereen keinojääratayhdistys. Kaupunki puuttui kuitenkin asiaan, sillä Koulukadun alueen pysäköintimahdollisuudet olivat olemattomat. Kaupunki piti parhaana paikkana Hakametsää.


title: Tampereen jäähalli

text: Tampereen kaupunginvaltuusto päätti 26. kesäkuuta 1963 jäähallin rakentamisesta. Rakennustyöt aloitettiin Hakametsässä 8. tammikuuta 1964. Ensimmäinen ottelu hallissa pelattiin 29. tammikuuta 1965 Tampereen ja muun Suomen välillä. Televisioitua ottelua seurasi yli 6 000 maksanutta katsojaa. Ottelu päättyi tasan 4–4. SM-sarja siirtyi halliaikaan kaksi päivää myöhemmin Ilveksen ja Tapparan kohdatessa ottelussa, jonka Ilves voitti maalein 5–3. Ilveksen ja Tapparan lisäksi myös SM-sarjassa silloin pelannut Koovee siirtyi välittömästi käyttämään hallia.


title: Tampereen jäähalli

text: Alkuperäisessä asussaan halli veti 10 200 katsojaa, joista 1 573 mahtui istumaan. Sittemmin kokonaismäärä on pienentynyt, kun seisomakatsomoja on vuosien mittaan korvattu istumapaikoilla. Toisaalta halliin on rakennettu kokonaan uusi parvikatsomo sekä aitiotiloja. Jääkiekkoareenana toimiessaan halliin mahtui vuosien 2001–2002 uudistusten jälkeen 7 800 katsojaa ja kesän 2009 remontin jälkeen 7 600, joista 6 399 istumaan. Vuonna 2012 katsojakapasiteetti oli 7 595 katsojaa. Vuoden 2014 syksyllä vanhat puuseisomakatsomot purettiin ja osa nurkkien istumakatsomoista muutettiin seisomakatsomoiksi poistamalla penkit kyseiseltä alueelta. Muutoksen jälkeen hallin katsojakapasiteetiksi tuli 7300, joista 5 629 istumaan, 1 359 seisomaan ja 312 aitiopaikkaa.


title: Tampereen jäähalli

text: Jäähallin viereen on rakennettu kaksi harjoitushallia. Hakametsä 2 valmistui 1974 ja Hakametsä 3 vuonna 1995. Hakametsä 2 vetää nykyisellään 800 katsojaa; Hakametsä 3:ssa ei ole katsomoa.


title: Tampereen jäähalli

text: Hakametsän hallin aikana sisäjäillä voitettuja mestaruuksia on Tapparalla kymmenen, Ilveksellä kolme ja Kooveellä yksi.


title: Tampereen jäähalli

text: Vaikka hallin pääasiallinen käyttötarkoitus on ollut jääkiekossa, siellä on järjestetty myös monia muitakin urheilu- ja kulttuuritapahtumia. Jääkiekkotoiminta on 2010-luvulla vastannut noin 90-prosenttisesti hallin käytöstä. Pääosa tapahtumista ovat Ilveksen ja Tapparan harjoituksia ja liigaotteluita.


title: Tampereen jäähalli

text: Kesäisin siellä pelataan usein kansainvälisen tason lentopallo-otteluita, ja lisäksi järjestetään satunnaisesti konsertteja ja taitoluistelunäytöksiä. Kesäisin parkkialueella on myös erilaista toimintaa, kuten rantalentopalloa, katulätkää ja kirpputoreja. Suomen jääkiekkomuseo toimi hallissa vuodesta 1979 vuoteen 2001, jolloin se muutti museokeskus Vapriikkiin.


title: Tampereen jäähalli

text: Hallissa on järjestetty jääkiekon MM-kilpailujen otteluita myös vuosina 1982, 1991, 1997 ja 2003 sekä naisten MM-kilpailut vuonna 1992. Lisäksi hallissa järjestettiin kreikkalais-roomalaisen painin MM-kilpailut 1965 sekä rullakiekon MM-kilpailut vuonna 2015.


title: Tampereen jäähalli

text: Hallissa on järjestetty lukuisia konsertteja. Esimerkiksi Motörhead, Hanoi Rocks, Iron Maiden, Slipknot, Korn, Slayer, Alice Cooper, Nightwish ja Deep Purple ovat soittaneet Hakametsässä.


title: Oikosulkumoottori

text: Oikosulkumoottori on teollisuudessa yleisin käytetty vaihtovirtasähkömoottorityyppi. Sen periaatteen keksi vuonna 1888 serbialais-yhdysvaltalainen insinööri Nikola Tesla.


title: Oikosulkumoottori

text: Moottori muodostuu kiinteästä kotelosta, jossa ovat staattorikäämit, ja näiden sisäpuolella pyörivästä roottorista. Oikosulkumoottori toimii vain vaihtovirralla. Nimitys oikosulkumoottori tulee siitä, että roottorin navat ovat oikosuljettuja keskenään. Vaihtovirta kytketään staattoriin siten, että muodostuu roottorin ympärillä pyörivä magneettikenttä. Roottoriin indusoituu oikosulkuvirta vastustamaan pyörivää kenttää, toisin sanoen staattorin kenttä vääntää roottoria.


title: Oikosulkumoottori

text: Koska roottorin magnetointivirta otetaan pyörimisliikkeestä, niin tämä pieni energiahäviö aiheuttaa jättämää vaihtovirran synnyttämään magneettikentän pyörimisnopeuteen. Tämän vuoksi oikosulkumoottoria kutsutaan myös "epätahtimoottoriksi" verrattuna muihin vaihtovirtamoottoreihin.


title: Oikosulkumoottori

text: Vaihtovirralla syötetty staattorikäämitys luo koneen ilmaväliin pyörivän magneettivuon, joka leikkaa roottorin oikosuljetun häkkikäämityksen sauvoja. Tämän seurauksena roottorisauvoihin indusoituu virtaa, joka magnetoi roottorin. Magnetoitunut roottori pyrkii seuraamaan staattorin pyörivää magneettivuota, ja tämä aikaansaa roottorin vääntömomentin.


title: Oikosulkumoottori

text: Staattorikäämityksen muodostaman magneettikentän pyörimisnopeus on


title: Oikosulkumoottori

text: formula_1 (kierrosta / sekunti),


title: Oikosulkumoottori

text: tai kierroksina minuutissa


title: Oikosulkumoottori

text: formula_2 (RPM),


title: Oikosulkumoottori

text: missä f on moottoria syöttävän verkon taajuus ja p on magneettisten napaparien lukumäärä. Napaparien lukumäärä on puolet magneettisten napojen lukumäärästä.


title: Oikosulkumoottori

text: Suhteellinen jättämä s voidaan laskea yhtälöstä


Oikosulkumoottori


title: Oikosulkumoottori

text: missä formula_4 on staattorivuon sähköinen nopeus ja formula_5 on roottorin mekaaninen pyörimisnopeus.


title: Oikosulkumoottori

text: Roottorin (moottorin akselin) pyörimisnopeus voidaan laskea, kun tiedetään suhteellinen jättämä:


title: Oikosulkumoottori

text:
formula_6
Oikosulkumoottorin toiminta on yksinkertaisesti ymmärrettävissä niin, että vaihtosähkön taajuudella staattorin navoissa magneettikenttä siirtyy napaparin kerrallaan eteenpäin. Samalla staattorin magneettikenttä indusoi roottorin häkkikäämitykseen sähkövirran. Sähkövirran muodostamat magneettiset navat pyrkivät seuraamaan staattorin magneettikentän kiertymistä, jolloin moottori alkaa pyöriä. Suomessa käytössä olevalla vaihtosähkön taajuudella 1 napaparin (2 napaa) oikosulkumoottori pyörii tyypillisesti 3000 kierrosta minuutissa (50 kierrosta sekunnissa) tai napaparien määrää lisäämällä hitaammin, esimerkiksi kahdella napaparilla (4 napaa) 1500 tai neljällä napaparilla (8 napaa) 750 kierrosta minuutissa. Käytännössä moottorin pyörimisnopeutta kuitenkin hidastaa jättämä.


title: Oikosulkumoottori

text: Teknisemmin kuvattuna oikosulkumoottori toimii siten, että staattorikäämeissä kulkeva sähkövirta synnyttää staattoriin pyörivän magneettikentän, "kiertokentän". Oikosulkuroottorissa on käämitys, jonka sauvoja pyörivän staattorikentän vuoviivat leikkaavat. Kun roottorin käämitykseen kytketään kuormitus, roottorin häkkikäämitykseen muodostuu sähkövirta. Roottorin virran aiheuttaman magneettikentän ja staattorin välille syntyy voimavaikutus, joka pyrkii saamaan roottorin pyörimään. Jos syntyvä vääntömomentti on suurempi kuin pyörimistä vastustavan kuorman mekaaninen vääntömomentti, roottori alkaa pyöriä. Kun roottorin pyörimisnopeus kasvaa, staattorikentän ja roottorin sauvojen leikkausnopeus pienenee, jolloin myös roottorin sähköinen vääntömomentti pienenee.


title: Oikosulkumoottori

text: Roottorin pyörimisnopeus on aina staattorin magneettikentän pyörimisnopeutta pienempi. Jos roottori saavuttaisi magneettikentän pyörimisnopeuden, ei roottoriin syntyisi lainkaan sähkömotorista voimaa eikä vääntömomenttia, koska magneettikenttä pysyisi roottorin suhteen paikallaan, eikä vuoleikkausta tapahtuisi.


title: Oikosulkumoottori

text: Parhaita puolia ovat


title: Oikosulkumoottori

text: Haittapuolia ovat


title: Oikosulkumoottori

text: Lähes kaikki haittapuolet ovat vältettävissä käyttämällä taajuusmuuttajaa tai tähti-kolmiokäynnistintä.


title: John Milton

text: John Milton (9. joulukuuta 1608 Lontoo – 8. marraskuuta 1674 Lontoo) oli englantilainen runoilija ja liberaalifilosofi, jonka kuuluisin teos on eeppinen runoelma "Kadotettu paratiisi" ("Paradise Lost").


title: John Milton

text: Milton oli lähtöisin varakkaasta lontoolaisesta perheestä, joka oli vapaamielisen puritaaninen. Hän aloitti 16-vuotiaana teologian opinnot Cambridgen yliopistossa, jossa vallitsi kankea kirkollinen henki ja jossa hän koki itsensä mielipiteidensä vuoksi epäsopivaksi valtion kirkon palvelukseen. Vuonna 1632 hän lähti yliopistosta ja palasi vanhempiensa luo, jotka silloin asuivat lähellä Lontoota pienessä Hortonin kaupungissa Buckinghamshiressä. Siellä hän vietti viisi kuusi vuotta maaseudun rauhassa opiskellen ja käväisten välillä Lontoossa. Tuolta ajalta ovat eräät Miltonin runoelmat sekä naamionäytelmä "Comus", joka esitettiin syyskuussa 1634 erään aatelismiehen linnassa.


title: John Milton

text: Milton oli laajasti sivistynyt. Hän tunsi Raamatun alkukielellä ja oli tutustunut aikansa teologiseen tietämykseen. Renessanssin piirissä kasvaneena hän oli perehtynyt vanhan ajan kreikkalaiseen ja roomalaiseen kirjallisuuteen, italian kieleen ja kirjallisuuteen ja myös oman maansa kirjallisuuteen. Erityisesti Spenseriltä Milton oli saanut paljon vaikutteita. Lisäksi hän osasi ranskaa ja jopa kaldeaa ja syyriaa.


title: John Milton

text: Milton kirjoitti jo opiskeluaikoinaan ensimmäiset runonsa "Ode on the Morning of Christ's Nativity", "L'Allegro" ja "Il Penseroso". Vuosina 1638–1639 hän kiersi Eurooppaa päämääränään erityisesti Italia, missä hän kävi monissa kaupungeissa ja tapasi aikansa kuuluisuuksia, kuten Hugo Grotiuksen, Galileo Galilein ja Lucas Holeten. Sisällissodan uhatessa hän palasi kuitenkin kotimaahan.


title: John Milton

text: Milton kirjoitti kaksikymmentä vuotta lähes pelkästään proosaa puritaaniaatteen edistämiseksi. Hän meni 1643 naimisiin 17-vuotiaan kuningasmielisen aatelisherran tyttären Mary Powellin kanssa, joka kuitenkin jätti hänet kuukauden kuluttua ja palasi kotiinsa. Seuraavat kolme vuotta Milton kirjoitti ja levitti sarjan pamfletteja, joissa hän vaati avioeron laillistamista. Kirjoitukset herättivät tuohon aikaan suurta pahennusta. Sopu kuitenkin löytyi, ja vaimo palasi vuonna 1645 mutta kuoli vuonna 1652 synnytykseen. Tästä ensimmäisestä avioliitosta jäi eloon kolme tytärtä, joiden suhde isään ei ilmeisesti ollut kovin hyvä, koska tyttäret asuivat muualla isänsä viimeisinä vuosina. Miltonin toinenkin vaimo kuoli synnytykseen vuonna 1658 puolitoista vuotta häiden jälkeen. Kolmas vaimo oli hyvä hoitajatar.


title: John Milton

text: Milton kirjoitti vuonna 1644 kirjasen "Education", jossa hän vaati yliopistokoulutuksen uudistamista, sekä teoksen "Areopagitica, a Speech for the Liberty of Unlicensed Printing", jossa hän vaati painovapautta. Painovapaus toteutui kuitenkin vasta vuonna 1695 ja silloinkin vaillinaisesti.


title: John Milton

text: Kun Englannin kuningasvalta oli kaadettu ja kuningas Kaarle I mestattu 30. tammikuuta 1649, Milton pääsi mukaan hallintoon, jossa hän oli restauraatioon asti. Hän toimi valtion tasavaltaisen hallituksen latinankielisenä sihteerinä. Näissä tehtävissä hän menetti 44-vuotiaana vähitellen heikon näkönsä kokonaan. Milton sairasti glaukoomaa, joka aiheutti sokeutumisen 1650-luvulla. Hän jatkoi kuitenkin toimintaansa tasavallan puolesta ja julkaisi asiaan liittyen vielä helmikuussa 1660 periaatteissaan järkähtämättömän kirjan, jolloin jo varmuudella odotettiin Stuartien paluuta valtaan. Kaikki, jonka puolesta Milton oli taistellut, kukistui toukokuussa, kun Kaarle II saapui Lontooseen, ja pyöveli poltti roviolla kaksi Miltonin kirjaa. Milton itse pysytteli piilossa muutamia kuukausia. Hän oli myös ehkä menettänyt osittain vapautensa mutta selvisi kuitenkin uhkaavasta tilanteesta. Sokeana ja yksinäisenä hän kokosi ajatuksensa ja alkoi kirjoittaa syntiinlankeemusta käsittelevää eepostaan "Kadotettu paratiisi."


title: Fridtjof Nansen

text: Fridtjof Wedel-Jarlsberg Nansen (10. lokakuuta 1861 Oslo – 13. toukokuuta 1930 Oslo) oli norjalainen naparetkeilijä, tutkimusmatkailija, diplomaatti ja tieteilijä. Hän ylitti ensimmäisenä ihmisenä Grönlannin vuonna 1888 ja yritti Pohjoisnavalle siinä kuitenkaan onnistumatta vuosina 1893–1896. Naparetkeilijän uransa jälkeen Nansen toimi muun muassa Kansainliiton pakolaisasiain päävaltuutettuna. Nansen sai Nobelin rauhanpalkinnon vuonna 1922.


title: Fridtjof Nansen

text: Nansen teki ensimmäisen matkansa Grönlannin vesille vuonna 1882. Hän innostui yrittämään Grönlannin ylitystä vuonna 1883, kuultuaan Nordenskiöldin löytöretkestä samana vuonna. Nansenin suunnitelmana oli ylittää saari idästä länteen. Suunnitelma vaati navigointia välttämättömien tarvikkeiden tuomiseksi jäitse laivalta itärannikolla. Vuonna 1888 Nansen teki matkan Grönlannin halki hiihtäen Otto Sverdrupin, Samuel Balton, Oluf Dietrichsonin, Ole Nilsen Ravnan ja Kristian Kristiansenin kanssa.


title: Fridtjof Nansen

text: He saapuivat Grönlannin itärannikolle Jason-laivalla Islannista 5. kesäkuuta 1888. 17. kesäkuuta retkikunta siirtyi kahteen veneeseen 35 mailia Sernilik-vuonosta löytääkseen sopivan maihinnousupaikan. Sopivan alueen löydyttyä miehet olivat soutaneet arviolta 150 mailia itärannikkoa ylös pohjoiseen aina 10. elokuuta saakka.. Ylitys hiihtämällä kesti 41 päivää, päättyen Godhamin vuonon lähelle länsirannikolla.


title: Fridtjof Nansen

text: Nansen johti vuonna 1893 retkikuntaa, jonka tavoitteena oli päästä Pohjoisnavalle ajelehtimalla merivirtojen mukana Pohjoisen jäämeren yli. Tähän tehtävään suunniteltiin jään puristuksen kestävä laiva "Fram". Mukaan otettiin myös rekien vetämiseen tarkoitettuja koiria siltä varalta, että laiva ajautuisi sivuun pohjoisnavalta. Syksyllä meri jäätyi, ja miehet jännittivät kestäisikö heidän laivansa jäiden puserruksen. Fram kesti ahtojäiden puristuksen. Kun parin vuoden päästä helmikuussa 1895 kävi selväksi ettei Fram saavuttaisi pohjoisnapaa, Nansen lähti Johansenin kanssa rekiretkelle kohti pohjoisnapaa. Koirat vetivät rekiä, ja mukana oli myös kajakkeja avovesirailojen ylitystä varten. Jääröykkiöt hidastivat matkantekoa, joka hidastui myös vastaan puskevan jäänalaisen merivirran takia. Niinpä Nansen päätti kääntyä huhtikuussa 1895 takaisin leveyspiiriltä 86° 14′ N. Vielä vaikeammalla paluumatkalla iski ruokapula, ja miehet söivät vetokoiriaan. Nansen onnistui löytämään talvehtimispaikan Frans Joosefin maasta, jonne miehet rakensivat talvimajan. Miehet ampuivat hylkeitä ja jääkarhuja ravinnoksi ja rasvatuikun polttoaineeksi. Napayö kului pääosin majassa oleskellen. Tällä välin Fram oli vapautunut jäistä ja purjehtinut kotiin. Kun kevät koitti, Nansen ja Johansen alkoivat matkata rekien ja kajakkien kanssa kohti Frans Joosefin maan eteläosaa, missä törmäsivät ihmisiin, jotka kuljettivat heidät kotiin.


title: Fridtjof Nansen

text: Nansen oli Kuninkaallisen Fredrikin yliopiston (nyk. Oslon yliopisto) eläintieteen ja oseanografian professori. Hän väitteli filosofian tohtoriksi vuonna 1888.


title: Fridtjof Nansen

text: Nansen oli Norjan suurlähettiläs Lontoossa 1906–1908 ja Kansainliiton pakolaisasiain päävaltuutettu eli pakolaiskomissaari, missä tehtävässä hän loi pakolaisille niin sanotun Nansen-passin. Nansen sai Nobelin rauhanpalkinnon vuonna 1922. Hänen mukaansa nimettiin 1930 perustettu Kansainliiton Nansenin kansainvälinen pakolaistoimisto.


title: Fridtjof Nansen

text: Norwegian Air Shuttle on maalauttanut Nansenin kuvan yhden Boeing 737-800 -koneensa pyrstöön. Nansenin kuva on ollut aiemmin myös yhtiön Boeing 737-300 -koneen pyrstössä.


title: Solidaarisuus (liike)

text: Solidaarisuus (, sitoutumaton itsehallinnollinen ammattiliitto "Solidaarisuus") on puolalainen ammattiliittofederaatio, joka perustettiin syyskuussa 1980 Gdańskin Leninin telakalla. Sitä johti alun perin Lech Wałęsa. 1980-luvulla se onnistui keräämään laajan antikommunistisen kansanliikkeen, jonka kannattajakunta ulottui kirkon jäsenistä antikommunistiseen vasemmistoon. Unionia tuki joukko toisinajattelijaintellektuelleja (KOR) ja se perustui väkivallattomuudelle.


title: Solidaarisuus (liike)

text: Solidaarisuusliikkeen selviytyminen oli ennennäkemätöntä ei ainoastaan Neuvostoliiton tukeman kommunistipuolueen johtamassa, yksipuoluevaltaisessa Puolassa vaan koko itäblokissa.


title: Solidaarisuus (liike)

text: Aikaisemmin kommunistipuolue oli ottanut kovan linjan vastustajiaan vastaan. Esimerkiksi vuonna 1970 hajotettiin mielenosoitus konekivääritulella, jossa sai surmansa kymmenittäin ihmisiä ja yli tuhat haavoittui. Muissa itäblokin maissa neuvostoarmeija murskasi esimerkiksi Tšekkoslovakiassa 1968 Prahan kevään.


title: Solidaarisuus (liike)

text: Solidaarisuusliikkeen menestykseen vaikuttivat olennaisesti 1980-luvulla syventynyt sisäinen kriisi Euroopan sosialistisissa maissa moraalin murentuessa ja taloustilanteen huonontuessa.


title: Solidaarisuus (liike)

text: Solidaarisuusliikkeen aatteet levisivät kulovalkeana halki Puolan, ja perustettiin koko ajan lisää ammattiyhdistyksiä, jotka liittyivät liittoumaan. Ohjelma, joka oli alun perin kehitetty vastaamaan ammattiyhdistyksen asioista, on laajalti nähty ensimmäisenä askeleena kommunistisen puolueen yksinvaltaisen aseman murentamiseen.


title: Solidaarisuus (liike)

text: "Maataloussolidaarisuus", maanviljelijöiden liitto, perustettiin 1981. Vuoden lopussa Solidaarisuusliikkeellä oli yhdeksän miljoonaa jäsentä. Lakkojen ja muiden teollisuuteen liittyvien toimenpiteiden avulla liitto yritti torjua hallituksen toimenpiteet. 13. joulukuuta 1981 hallituksen johtaja Wojciech Jaruzelski aloitti toimet Solidaarisuusliikettä vastaan julistamalla kansallisen sotatilan, kieltämällä liiton ja tilapäisesti pidätyttämällä suurimman osan sen johtajista. Sitten Puola kielsi Solidaarisuusliikkeen 8. lokakuuta 1982. Sotatila poistettiin muodollisesti heinäkuussa 1983, vaikka monet sen kontrollimekanismit säilytettiin, esimerkiksi kansalaisoikeuksien rajoitukset ja poliittisen elämän tiukempi valvonta. Myös esimerkiksi ruoka jäi säännöstelyyn aina 1980-luvun.


title: Solidaarisuus (liike)

text: 1980-luvun puolessavälissä Solidaarisuusliike toimi ainoastaan maanalaisena organisaationa ja sitä tukivat katolinen kirkko ja CIA. Vuosikymmenen lopulla Solidaarisuusliike oli tarpeeksi vahva pakottamaan Jaruzelskin hallituksen avaamaan dialogin liikkeen kanssa.


title: Solidaarisuus (liike)

text: Tuhannet puolalaiset lakkoilivat elokuussa 1988 17 päivää liikkeen puolesta. Lakko lopetettiin 1. syyskuuta 1988, kun hallitus lupasi Lech Walesalle harkitsevansa liikkeen laillisuutta uudelleen.


title: Solidaarisuus (liike)

text: Huhtikuussa 1989 liike laillistettiin ja sen annettiin osallistua kesäkuussa pidettyihin parlamenttivaaleihin. Näissä rajoitetuissa vaaleissa unionin ehdokkaat voittivat selvästi ja omalta osaltaan laukaisivat rauhanomaisten, antikommunististen vastavallankumouksien aallon Keski- ja Itä-Euroopassa 4. kesäkuuta alkaen. Solidaarisuusliikkeen Tadeusz Mazowieckista tuli Puolan pääministeri 24. elokuuta 1989, kun kommunistipuolueen ehdokas ei kyennyt muodostamaan hallitusta. Elokuun loppuun mennessä Solidaarisuusliikkeen johtama koalitiohallitus muodostettiin ja saman vuoden joulukuussa Wałęsa valittiin presidentiksi. Elokuussa 1989 valtaan noussut hallitus oli Itä-Euroopan ensimmäinen ei-kommunistinen hallitus.


title: Solidaarisuus (liike)

text: Nykyään Solidaarisuusliikkeestä on tullut perinteisempi ammattiliitto. Se yritti perustaa 1996 poliittista siipeä, mutta se ei onnistunut saamaan mainittavaa asemaa Puolan poliittisessa kentässä. Solidaarisuusliikkeellä on tällä hetkellä noin 1,5 miljoonaa jäsentä.


title: Solidaarisuus (liike)

text: Suomessa seurattiin 1980-luvun alussa Puolan vapautumispyrkimyksiä ainakin joissain piireissä innokkaasti. Suomessa syntyi erityinen Suomen Puola-solidaarisuus -yhdistys, joka organisoi muun muassa mielenosoituksia Puolan sotatilaa vastaan. Yhdistyksen toimintaan suhtauduttiin ystävyyssuhteista huolestuneiden viranomaisten taholta karsaasti. Yhdistyksen rekisteröidyttyä toukokuussa 1981, ulkoministeriö sai toimintaan osallistuneen kansalaisaktivisti Raimo Laakian mukaan tuntemattomalta taholta niin sanotun mustan listan yhdistyksen postituslistoille kuuluneista henkilöistä.


title: Aostanlaakso

text: Aostanlaakso (arpitaaniksi "Val d'Outa", , ) on Italian luoteisnurkassa oleva vuoristoinen alue, joka rajoittuu lännessä ja pohjoisessa Ranskaan ja Sveitsiin. Aostanlaakso on yksi Italian 20 hallintoalueesta "(regione)", mutta sikäli erikoinen, että se on yksi viidestä autonomisesta alueesta "(regione autonoma a statuto speciale)" ja ainoa, joka ei jakaudu maakuntiin "(provincia)". Pääkaupunki on Aosta, jossa on noin 34 000 asukasta.


title: Aostanlaakso

text: Aostanlaakso on nimensä mukaisesti pitkä, enimmäkseen länsi–itä-suuntainen laakso, joka alkaa Pojoen tasangolta ja päättyy Monte Biancolle (Mont Blanc, 4 811 metriä). Etelästä sitä rajoittaa Piemonten alueeseen kuuluvan Gran Paradiso -luonnonpuiston korkeat vuoret ja pohjoisesta Valais’n Alppien korkeimmat huiput (esimerkiksi Monte Cervino eli Matterhorn, 4 478 m ja Monte Rosa eli Dufourspitze, 4 634 m). Aostasta pääsee Ranskaan kahta reittiä: Monte Biancon tunnelia pitkin Chamonix’hin ja Pientä Sankt Bernhardin solaa pitkin Val d’Isèreen. Sveitsiin pääsee Ison Sankt Bernhardin solan tai sen alittavan maantietunnelin kautta. Aostanlaaksoa pitkin kulkee Dora Baltea -joki. Koko laakson pituudelta kulkee moottoritie.


title: Aostanlaakso

text: Laakson virallinen kieli on ranska, vaikka enemmistö väestöstä puhuu romaanisiin kieliin kuuluvaa arpitaanin kieltä. Joissain laaksoissa puhutaan myös saksaa. Osa laakson asukkaista on aidosti kolmikielisiä.


title: Aostanlaakso

text: Aostanlaakso on vaurasta seutua. Alueen bruttokansantuote asukasta kohden on maan kolmanneksi suurin Trentino-Etelä-Tirolin ja Lombardian jälkeen, 125 prosenttia koko maan keskimääräisestä (34 900 €, v. 2016).


title: Aostanlaakso

text: Tunnetuin laakson elinkeino on talviurheilu. Tunnetuimmat keskukset ovat Breuil-Cervinia, Courmayeur ja Cogne. Laaksossa on myös muutama tunnettu kasino ja terveyskylpylä.


title: Aostanlaakso

text: Aostalainen ruoka on raskasta alppiruokaa. Tunnetuin aostalainen elintarvike lienee fontinajuusto. Muita Euroopan unionissa merkinnällä suojattu alkuperänimitys (SAN, , ) suojattuja aostalaisia elintarvikkeita ovat Valle d'Aosta Fromadzo -juusto, kuivattu kinkku Valle d'Aosta Jambon de Bosses ja Valle d’Aosta Lard d’Arnad- eli "Vallée d’Aoste Lard d’Arnad" -laardi.


title: Aostanlaakso

text: Laakso on tunnettu myös viineistään ja grappaviinasta.


title: Aostanlaakso

text: Aostan kaupunki on ollut tärkeä keskus jo roomalaisaikana. Hannibal toi norsunsa Italiaan ilmeisesti juuri Aostanlaakson kautta.


title: Aostanlaakso

text: Alue koostuu 74 kunnasta "(municipale)" (31.12.2015):


title: Sanguo yanyi

text: Sanguo yanyi (, "Kolmen kuningaskunnan kertomus") on Kiinan kirjallisuuden tunnetuimpia teoksia, yksi "neljästä huomattavasta romaanista". Sen kirjoittajaksi nimetään Luo Guanzhong, joka eli noin 1300-luvulla. Ensimmäiset säilyneet merkit kirjasta ovat noin vuodelta 1500, joten kirjoittajasta ei ole täydellistä varmuutta. Nykyiseen versioon on joka tapauksessa vaikuttanut paljon Mao Zhonggangin muokkaustyö 1700-luvulla.


title: Sanguo yanyi

text: "Kolme kuningaskuntaa" kertoo Han-dynastian hajoamisesta vuosina 168–280 ja kolmen kuningaskunnan muodostumisesta. Se perustuu tuhat vuotta vanhempaan Kolmen kuningaskunnan kronikkaan. Kirja on yksi kiinalaisen sotataidon tärkeistä teoksista (muita ovat "Sodankäynnin taito" ja "Yijing").


title: Sanguo yanyi

text: Kiinassa kirjasta on tuotettu 84-osainen televisiosarja. Tarina on tunnettu Kiinan lisäksi muualla Itä-Aasiassa, ja monet katsovat teoksesta liike- ja kauppastrategioita. Teoksesta on tehty myös useita siihen pohjautuvia videopelejä ja sarjakuvia. Teosta ei ole julkaistu suomeksi.


title: Äimärautio

text: Äimärautio on Oulun kaupunginosa noin kolme kilometriä Oulun keskustan eteläpuolella Limingantien (seututie 847) ja Poikkimaantien risteyskohdassa. Kaupunginosa on asukasluvultaan kaupungin pienin: kaksi asukasta.


title: Äimärautio

text: Äimärautiolla sijaitsevat muun muassa Oulun rautatieaseman yhdistettyjen kuljetusten terminaali, Oulun ravirata, Äimäraution siirtolapuutarha sekä Äimäraution Ratsastuskeskus. Äimärautiolla sijaitsi aiemmin Oulun ensimmäinen K-Supermarket -ketjun myymälä, joka avattiin vuonna 1994 ja suljettiin 2003.


title: Pokkinen

text: Pokkinen on Oulun I kaupunginosa ydinkeskustassa. Pokkinen rajoittuu pohjoisessa Myllytulliin, idässä II kaupunginosaan Vaaraan ja etelässä III kaupunginosaan Vanhatulliin. Lännessä on ranta kauppatoreineen, teattereineen ja kirjastoineen. I kaupunginosassa asuu () henkilöä


title: Pokkinen

text: Nimi tulee ilmeisesti aikanaan törmällä sijainneesta talosta (Båckmöller), jonka nimi taipui tuttavallisemmin sanaksi Bock, ja sen mukaan sai nimensä myöhemmin kokonainen kaupunginosa. Kun puhutaan Oulun ydinkeskustasta tai muuten vain keskustasta, tarkoitetaan yleensä juuri Pokkista, joka nimensä mukaan sijaitsee Pokkitörmällä Oulujoen etelärannalla. Harvoin puhutaan edes ensimmäisestä kaupunginosasta, koska ruutuasemakaavassa eri kaupunginosat nivoutuvat näkymättömästi toisiinsa.


title: Pokkinen

text: Alueella sijaitsevat muun muassa Oulun kaupungintalo, Oulun lääninhallitus sekä Oulun tuomiokirkko. Alue on liikekeskus, jossa on muun muassa Kauppakeskus Valkea sekä hotelleja, ravintoloita ja elokuvateattereita. Kaupungin sydän, Kirkkokatua ja Kauppurienkatua pitkin kulkeva kävelykatu Rotuaari, halkaisee alueen. Franzenin puiston ympäröimä Oulun vanha monumentaalikeskus sijaitsee Pokkisella.


title: Pokkinen

text: 1950–70-luvuilla Torinrantaan ja vanhan monumentaalikeskuksen välittömään läheisyyteen rakennettiin ajalle ominaisia betonielementtirakennuksia. Vanhoja puutaloja purettiin aiemmin myös surutta, ja siksi Pokkiselle on jäänyt vanhoja puutaloja kerrostalojen lomaan. Torinranta ympäristöineen on ensimmäisen kaupunginosan parhaimmin säilyneitä vanhoja osia. Liikekeskuksena Pokkinen on hyvin tiivis, mistä johtuen keskustatoiminnot eivät leviä esimerkiksi Vaaralle. Tulevaisuuden suuria hankkeita ovat uudet rotuaarit sekä ydinkortteleiden sisäiset kauppakäytävät (katetut puolijulkiset tilat).


title: Pokkinen

text: Rotuaarin (Kirkkokatu) varrelle on jäänyt uudempien kerrostalojen lomaan myös vanhoja arvorakennuksia. Pallas-korttelissa sijaitsevat luultavasti kaupungin kauneimmat säilyneet kivitalot. Vanhoja taloja on myös vastapäisessä Kauppuri-korttelissa. Aiemmin lähes jokaisessa korttelissa sijaitsi ainakin yksi vanha arvotalo, mutta purkuvimman aikoihin rakennukset jyrättiin matalaksi, ja esimerkiksi KOP:n talon paikalle nykyiseen Yhdystorni-kortteliin rakennettiin ajan mallin mukainen Aarne Ervin suunnittelema moderni pankkitalo, nykyinen Nordean konttori. Otto Karhin puiston laidalla sijaitseva Puistola on myös yksi komeimmista keskustan vanhoista jugendtaloista.


title: Pokkinen

text: Pokkisen halkaisee Plaanaojana (Laanaoja, Kaupunginoja) tunnettu vanha Oulujoen sivuhaara, joka tekee mutkittelevana puistokäytävän muuten yksitoikkoiseen ruutuasemakaavaan. Tunnettuja puistoja ojan varrella ovat Pokkitörmällä sijaitseva Pokkisenpuisto, Madetojanpuisto, Hallituspuistikko, Snellmaninpuisto ja Otto Karhin keskuspuisto, joka aiemmin tunnettiin nimellä Palokunnanpuisto ja jota oululaiset kutsuvat tuttavallisemmin vain Letkunpuistoksi. Kauempana oleva Franzénin puisto ei sijaitse puistokäytävällä, mutta on erittäin keskeinen puisto vanhassa monumentaalikeskuksessa. Aiemmin puisto oli torialuetta ja nykyään onkin paljon keskusteltu siitä, pitäisikö puisto kaataa, jolloin I kaupunginosassa sijaitsisi Helsingin Senaatintorin ympäristön kaltainen keskus kirkkoineen ja muine tärkeine rakennuksineen. Kaksi muuta Plaanaojan puistokäytävästä erillään olevaa puistoa ovat Pokkisen Meritullin alueen keskuskorttelipuistoksi 2000-luvun alussa rakennettu Lohenpyrstö sekä Kiikeli- ja Elba-saarten alueella oleva Kiikelinpuisto.


title: Haag

text: Haag ( tai "s-Gravenhage" ) on Alankomaiden hallintokaupunki maan länsiosassa Pohjanmeren rannalla. Maan virallinen pääkaupunki on Amsterdam. Haagissa asuu 519 988 ihmistä (1.1.2016), koko suurkaupunkialueella noin 700 000. Se on maan kolmanneksi suurin kaupunki Amsterdamin ja Rotterdamin jälkeen. Haagin pinta-ala on 100 neliökilometriä.


title: Haag

text: Haagissa sijaitsevat Alankomaiden parlamentin muodostavat Eerste Kamer ja Tweede Kamer, eli ensimmäinen ja toinen kamari. Myös kuningas Willem-Alexander asuu ja työskentelee Haagissa. Myös kaikki ulkomaiset suurlähetystöt ja hallituksen ministeriöt sijaitsevat kaupungissa, kuten myös korkein oikeus ja monet lobbausjärjestöt. Haagin kaupungin tunnus on kattohaikara.


title: Haag

text: Kaupungin virallinen nimi on "’s-Gravenhage", mutta yleisesti käytetään lyhennettyä muotoa "(Den) Haag".


title: Haag

text:
Haagin perusti vuonna 1248 Vilhelm II, Hollannin kreivi ja Saksan kuningas. Hän aloitti linnan rakennustyöt metsässä lähellä merta, missä hän aikoi asua tultuaan kruunatuksi Pyhän saksalais-roomalaisen keisarikunnan keisariksi. Hän kuitenkin kuoli taistelussa ennen kuin hänet ehdittiin kruunata. Hänen linnansa ei koskaan valmistunut, mutta osia rakennuksesta on yhä olemassa. Näitä osia kutsutaan nykyään nimellä Ridderzaal (Ritarien sali). Ridderzaalia käytetään yhä poliittisissa tapahtumissa.
Vilhelm II:n jälkeen Hollannin kreivit käyttivät Haagia hallintokeskuksenaan. Hollannin voimakkaammat kaupungit, kuten Leiden, Delft ja Dordrecht joutuivat hyväksymään tuolloin pienen ja merkityksettömän Haagin hallintokeskuksekseen. Tämä käytäntö jäi voimaan, ja vielä nykyäänkin Haag on Alankomaiden hallinnollinen keskus, mutta ei virallinen pääkaupunki.
Jotta Haag pysyisi pienenä, sille ei sallittu kaupunginmuurien rakentamista. Tämän takia kaupungista puuttuu muille Hollannin kaupungeille tyypillinen vanhakaupunki. Kun muurien rakentaminen olisi lopulta sallittu 1500-luvulla, asukkaat päättivät käyttää rahat muurien sijaan kaupungintaloon. Kahdeksankymmenvuotisen sodan aikana muurien puuttuminen kuitenkin salli espanjalaisten joukkojen miehittää Haagin helposti.


title: Haag

text: Kaupunkioikeudet Haag sai vasta ranskalaisen miehityksen aikana vuonna 1806. Vuoden 1850 jälkeen hallitus alkoi näytellä merkittävämpää osaa hollantilaisessa yhteiskunnassa, ja Haag alkoi kasvaa voimakkaasti. Kaupungin vanhat osat ovatkin enimmäkseen 1800-luvun loppupuolelta ja 1900-luvun alkupuolelta.


title: Haag

text: Kaupunki kärsi paljon vahinkoa toisessa maailmansodassa. Sodan jälkeen kaupungista tuli valtava rakennustyömaa. Kaupunki laajentui voimakkaasti lounaaseen. Sodassa tuhoutuneet alueet rakennettiin nopeasti uudelleen. Vuonna 1970 asukasluku oli huipussaan 550 000 henkilössä. 1970- ja 1980-luvuilla paljon valkoista keskiluokkaa muutti ympäröiviin kaupunkeihin, muiden muassa Voorburgiin, Leidschendamiin, Rijswijkiin ja varsinkin Zoetermeeriin. Tämän seurauksena keskikaupunki kurjistui ja esikaupungit kukoistivat. 1990-luvulla Haag onnistui parlamentin tuella liittämään itseensä laajoja alueita naapurikaupungeista. Näille alueille rakennettiin ja yhä rakennetaan uusia asuinalueita.


title: Haag

text: Haag sijaitsee Pohjanmeren rannalla. Scheveningenin kaupunginosa keskustan luoteispuolella ja Kijkduin lounaassa ovat alueen rantaelämän keskuksia.


title: Haag

text: Haagissa vallitsee merellinen ilmasto, ja sää on usein harmaa ja tihkusateinen; varsinkin keväisin ja syksyisin. Lämpimin kuukausi on elokuu, mutta silloinkin keskimääräinen ylin lämpötila on vain hiukan yli 20 astetta. Kylmintä on helmikuussa.


title: Haag

text: Öljy-yhtiö Shellin ("Royal Dutch Shell") päämaja on Haagissa. Samaten siellä sijaitsevat muun muassa KPN:n (Hollannin kansallinen puhelinyhtiö), AEGON:n (vakuutusyhtiö) ja TPG:n (posti- ja logistiikkayhtiö) pääkonttorit.


title: Haag

text: Haag on monen YK:n alaisen organisaation päämajakaupunki:Kaupungin jalkapalloseura on ADO Den Haag. Haagilla on seura myös amerikkalaisessa jalkapallossa, Den Hague Raiders 99.


title: Haag

text: Kuuluisia haagilaisia urheilijoita ovat muun muassa Richard Krajicek (tennis, Wimbledon-voittaja), Dick Advocaat (jalkapallovalmentaja), Raymond van Barneveld (darts) ja Bart Veldkamp (pikaluistelu, olympiavoittaja).


title: Kirjoittamisesta

text: Kirjoittamisesta: muistelmia leipätyöstä () on kirjailija Stephen Kingin kirjoittama kirja, jossa hän kertoo kirjailijantyöstään ja myös antaa kirjoitusohjeita aloitteleville kirjoittajille. Kirja on julkaistu Suomessa kahdella eri nimellä: vuonna 2000 nimellä "Kirjoittamisesta: muistelmia leipätyöstä" (ISBN 951-31-2031-7) ja vuonna 2006 nimellä "Kirjoittamisesta: muistelma leipätyöstä" (ISBN 952-459-693-8).


title: Kirjoittamisesta

text: Stephen Kingin korkein käsky on: lue paljon, kirjoita paljon. Toinen käsky on: kirjoita mistä ikinä haluat, kunhan olet rehellinen. King analysoi kerronnan perusasioita kepeän perusteellisesti. Hyvän kirjoittamisen vaiheet hän oppi paikallislehden päätoimittajalta.


title: Kirjoittamisesta

text: – Kun kirjoitat jutun, sinä kerrot sen itsellesi. Kun kirjoitat jutun uudestaan, tärkein tehtäväsi on karsia kaikki, mikä ei siihen kuulu. Kirjoita ovi kiinni ja toimita ovi auki.


title: Kirjoittamisesta

text: Käsikirjoituksen ensimmäinen versio on tarkoitettu kirjoittajalle itselleen. Tämän jälkeen hyvä kirjoittaja soveltaa Aristoteleen perusoppia, jonka mukaan kaikki turha on karsittava. Ernest Hemingway on kuvannut vaihetta sanoin ”kill your darlings”. Kun teksti on toimitettu, kirjoittaja ”astuu ulos”, teksti kuuluu kaikille, jotka haluavat sen lukea tai sitä arvostella.


title: Kirjoittamisesta

text: King lisää prosessiin kolmannen vaiheen: tekstin viimeistelyn. Karsi lujalla kädellä pois turhat adjektiivit, adverbit ja passiivit.


title: Kirjoittamisesta

text: – Kymmenen prosenttia tekstistä pois, King sanoo.


title: Wimbledonin tennisturnaus

text: Wimbledonin tennisturnaus "(The Championships, Wimbledon)" on maailman arvostetuin ja vanhin tennisturnaus. Turnaus on Australian ja Ranskan avointen jälkeen vuoden järjestyksessä kolmas Grand Slam -turnaus ja se järjestetään All England Lawn Tennis and Croquet Clubilla Lontoon Wimbledonissa vuosittain kesä–heinäkuussa. Turnaus kestää kaksi viikkoa (mahdollisella säävarauksella) ja on ainoa ruohoalustalla pelattava Grand Slam -turnaus.


title: Wimbledonin tennisturnaus

text: Samaan aikaan järjestetään turnaukset miesten kaksinpelissä, naisten kaksinpelissä, miesten nelinpelissä, naisten nelinpelissä, sekanelinpelissä, poikien kaksin- ja nelinpelissä sekä tyttöjen kaksin- ja nelinpelissä. Lisäksi pelataan erityisiä kutsukilpailuja: Yli 35-vuotiaiden miesten nelinpeli, yli 45-vuotiaiden miesten nelinpeli, yli 35-vuotiaiden naisten nelinpeli sekä pyörätuolinelinpeli.


title: Wimbledonin tennisturnaus

text: All England Lawn and Croquet Clubin järjestämä turnaus pelattiin ensimmäistä kertaa vuonna 1877 Worple Roadin lähellä sijaitsevalla kentällä Wimbledonissa. Tällöin ohjelmassa oli vain miesten kaksinpeli, jonka voitti brittiläinen Spencer Gore. 1884 ohjelmaan lisättiin naisten kaksinpeli ja miesten nelinpeli. Naisten nelinpeli ja sekanelinpeli tulivat mukaan 1913. Yhdeksän vuotta myöhemmin 1922 turnaus siirrettiin nykyiselle paikalleen lähelle Church Roadia. Ensimmäisen kerran kisat televisioitiin vuonna 1937. Suomessa kisat nähtiin televisiossa ensimmäisen kerran vuonna 1961.


title: Wimbledonin tennisturnaus

text: Kolmen muun Grand Slam -turnauksen tavoin Wimbledon oli amatööriturnaus kunnes vuonna 1968 siirryttiin avointen turnausten aikakauteen. Brittien oma menestys on viime vuosikymmeninä jäänyt vähäiseksi: viimeisin brittiläinen kaksinpelin voittanut mies oli Fred Perry vuodesta 1936 vuoteen 2013, kunnes Andy Murray voitti turnauksen. Viimeisin naisvoittaja on Virginia Wade vuodelta 1977.


title: Wimbledonin tennisturnaus

text: Päälajit ovat miesten ja naisten kaksinpelit, molempien nelinpelit sekä sekanelinpeli. Junioreille järjestetään kaksin- ja nelinpelit sekä tyttöjen että poikien puolella. Lisäksi pelataan erityisiä kutsukilpailuja: Yli 35-vuotiaiden miesten nelinpeli, yli 45-vuotiaiden miesten nelinpeli, yli 35-vuotiaiden naisten nelinpeli sekä pyörätuolinelinpeli.


title: Wimbledonin tennisturnaus

text: Miesten kaksin- ja nelinpelit pelataan paras viidestä erästä -periaatteella, eli voittaakseen ottelun täytyy voittaa kolme erää. Kaikissa muissa Wimbledonissa käytävissä kilpailuissa voitto heltiää kahdella erävoitolla eli paras kolmesta. Lähes kaikki lajit pelataan pudotuspelimenetelmällä eli tappiolla putoaa kilpailusta. Yli 35-vuotiaiden miesten ja yli 35-vuotiaiden naisten kutsukilpailuissa on kuitenkin alkulohkovaihe.


title: Wimbledonin tennisturnaus

text: Vuoden 2019 turnauksesta lähtien pelataan ratkaisuerässäkin tie break.


title: Wimbledonin tennisturnaus

text: Wimbledonin tennisturnauksen kaksinpelin pääsarjaan pääsee vuosittain 128 pelaajaa. Heidät on etukäteen asetettu kaavioihin, joista määräytyy vastustajat mahdolliselle seuraavalle kierrokselle. Joka kierroksella häviäjät putoavat jatkosta ja voittaja kohtaa kaavion mukaisen ottelun voittajan seuraavalla kierroksella. Näin ollen toisella kierroksella pelaa 64, kolmannella 32 pelaajaa. Neljännelle kierrokselle etenee enää 16 pelaajaa jolloin kierrosta kutsutaan neljännesvälieräksi. Puolivälieriin etenee 8 pelaajaa ja välieriin 4. Loppuotteluun eli finaaliin etenee omien kaavioidensa välierän voittaneet pelaajat.


title: Wimbledonin tennisturnaus

text: Turnauksessa pelataan myös nelinpeliä (miesten ja naisten turnaukset erikseen) sekä sekanelinpeliä, joissa pelaa kummallakin puolella nais- ja miespelaaja. Nelinpeliturnauksissa on mukana 64 paria, sekanelinpelissä 48. Kierroksilla vastakkain pelaavat parit on etukäteen laitettu kaavioihin samalla tavoin kuin kaksinpeleissäkin.


title: Wimbledonin tennisturnaus

text: Wimbledonin tennisturnauksen kaksi pääkenttää, "Keskuskenttä" ja "No.1 Court" (suomeksi ykköskenttä) ovat käytössä periaatteessa ainoastaan kaksi viikkoa vuodesta (turnauksen ajan). Näillä kentillä on isot katsomot ja kaikki tärkeimmät ottelut pelataan niissä. Myös televisiointi tapahtuu etupäässä näiltä areenoilta. Turnauksen aikana on käytössä kaikkiaan 19 kenttää, joissa kaikissa on ruohoalusta.


title: Wimbledonin tennisturnaus

text: Englannin tenniskentillä ollaan tarkkoja perinteistä. Esimerkiksi pelaajilla on tietyt pukeutumissäännöt, joita heidän on noudatettava. Ottelut pelataan lähes valkoisissa vaatteissa. Myös mainosten vähäisyys kuuluu perinteisiin. Tuomari kutsuu naispelaajia nimikkeillä "Miss" tai "Mrs.", riippuen tämän siviilisäädystä. Miehiä ei sen sijaan puhutella nimikkeellä "Mr."


title: Wimbledonin tennisturnaus

text: Ikävä "perinne" tennisturnauksessa on ollut sade. Se on vuosittain keskeyttänyt otteluita ja niitä on jouduttu siirtämään. Wimbledonin kentistä vain kaksi on katettuja, joten painetta katettujen kenttien lisäämiseen on joka vuosi. Myös sunnuntain lisäämistä otteluohjelmaan on vaadittu. Keskuskentällä on ollut kate vuodesta 1922 lähtien, mutta vuodeksi 2009 Wimbledonin keskuskentälle valmistui säädettävä katto, joka voidaan tarvittaessa sulkea kymmenessä minuutissa.


title: Wimbledonin tennisturnaus

text: Kuninkaallisten läsnäolo kuuluu myös turnauksen perinteisiin. Heille onkin katsomossa varattuna oma aitio, jota kutsutaan nimellä "Royal Box".


title: Wimbledonin tennisturnaus

text: Vuoden 2018 turnauksessa sallittiin ensimmäistä kertaa matkapuhelimien ja taulutietokoneiden käyttö katsomossa otteluiden aikana.


title: Wimbledonin tennisturnaus

text: Wimbledonin tennisturnauksen miesten kaksinpelin voittajalle jaetaan palkinnoksi noin 47 cm korkea hopeinen pokaali. Se on jaettu voittajalle vuodesta 1887 lähtien. Englanniksi palkinnon nimi on "The All England Lawn Tennis Club Single Handed Champion of the World." Naisten kaksinpelin voittaja saa noin 48 cm:n korkuisen hopeisen pokaalin jota kutsutaan nimillä "Venus Rosewater Dish" tai lyhyemmin "Rosewater Dish." Voittajat saavat pokaalien lisäksi myös rahapalkinnot. Finaalin hävinneelle pelaajalle jaetaan hopealautanen sekä rahapalkinto. Myös nelinpeleissä jaetaan pokaalit ja rahapalkinnot.


title: Wimbledonin tennisturnaus

text: Voittajalle jaetut palkintorahat vuonna 2017


title: Hans Gutzeit

text: Hans Gutzeit () oli norjalainen liikemies, joka perusti Kotkassa sijainneen Norjan sahan ja Enso-Gutzeitin. Hans Gutzeitin mukana Suomeen jäi norjalaisia siirtolaisia, jotka ovat monella saralla vaikuttaneet maan historiassa.


title: Hans Gutzeit

text: Hans Gutzeit säilyi ainoana viisilapsisesta perheestä hengissä, koska meni jo nuorena merille. Muut kuolivat keuhkotautiin.


title: Hans Gutzeit

text: Gutzeit peri vuonna 1869 isänsä perustaman Fredrikstadissa Norjassa sijainneen sahayrityksen W. Gutzeit & Co:n. Samoihin aikoihin sikäläinen puuraaka-aineen hinta alkoi nousta nopeasti ja järeistä tukeista oli ankara pula. Sahayrittäjien kilpailu koveni. Hans Gutzeit vieraili Suomessa ja pani merkille maan valtavan metsäpotentiaalin. Gutzeit löysi yhteistyökumppanin jo aikaisemmin Suomeen saapuneesta norjalaisesta puutavarayrittäjästä Lars Bredesenistä. Samalla, kun Gutzeit suunnitteli sahauksen aloittamista Kotkansaarella, Bredesen osteli hakkuusopimuksia. Kotka sijaitsi rannikolla, joten valmiit tuotteet oli helppo laivata vientimarkkinoille ja Kymijokea pitkin raakapuuta oli kätevä uittaa pitkienkin matkojen päästä.


title: Hans Gutzeit

text: Hans Gutzeitin mukana Suomeen saapui lähes sata norjalaista saha- ja rakennusalan ammattilaista perheineen, mikä vilkastutti saaren jo ennestäänkin värikästä elämää. Muutkin yrittäjät olivat havainneet Kotkan mahdollisuudet. Osa norjalaisista palasi aikanaan takaisin, mutta osa jäi Suomeen rikastuttamaan maan kulttuuria. Muun muassa presidentti Martti Ahtisaaren suku polveutuu Norjasta tulleesta Olaus Adolf Jakobsenista. W. Gutzeit & Co. -yhtiön kautta Suomeen on myöhemminkin asettunut norjalaisia, kuten yhtiön myöhempi johtaja Alexander Gullichsen ja lukuisia muita työntekijöitä. Gullichsenin poika Harry Gullichsen toimi A. Ahlström Osakeyhtiön toimitusjohtajana.


title: Hans Gutzeit

text: Norjalaisten saavuttua rakennettiin aivan ensimmäiseksi asunnot, norjalaistyyliset luhtitalot, niin sanotut Kotkan pytingit, jotka ovat yhä jäljellä. Saha pystytettiin nopeasti. Perustajiensa mukaan Norjan sahaksi ristityn laitoksen harjannostajaiset olivat 15. elokuuta 1872. Suomen suurin ja nykyaikaisin höyrysaha vihittiin käyttöön juhlallisin menoin saman vuoden marraskuussa ja W. Gutzeit & Co. aloitti tuotannon. Sahan kapasiteetiksi arvioidaan noin 70 000 kuutiometriä vuodessa.


title: Hans Gutzeit

text: Norjan saha käynnistyi sopivasti Saksan–Ranskan sodan jälkeisen jälleenrakennuksen aiheuttamaan korkeasuhdanteeseen. Hans Gutzeitin suurimpana ongelmana oli puutavaran hankinta. Suomen senaatti suhtautui kielteisesti ulkomaalaisten maanomistukseen. Vuosikymmenen aikana Kymijoen vesistön talonpojat vaurastuivat puunostajien kilpaillessa hakkuuoikeuksista.


title: Hans Gutzeit

text: Yhtiön organisointia leimasi improvisointi. Hans Gutzeit johti toimintaa osaksi Fredrikstadista Norjasta, osaksi Suomesta käsin. Gutzeit matkusti paljon Suomen ja Norjan välillä sekä muualla Euroopassa.


title: Hans Gutzeit

text: 1870-luvun lopulla suhdanne kääntyi kuitenkin lamaksi. Vientihinnat romahtivat. Gutzeitille, jolla oli omia suurellisia yksityisiä liiketoimia, lama merkitsi henkilökohtaista vararikkoa. Vuonna 1880 hänen oli luovuttava Norjan sahan isännöitsijän tehtävistä. Gutzeitin tilalle tuli hänen serkkunsa "Christian Holst", joka jäi Suomeen ja otti myöhemmin maan kansalaisuuden. Gutzeit siirtyi Pariisiin ja hankki elantonsa puutavara-agenttina.


title: Hans Gutzeit

text: W. Gutzeit & Co. oli sitonut huomattavia pääomia metsiin, puutavaraostoihin ja laitoksiin. Sijoitettu pääoma ei riittänyt, ja pääomajärjestelyjen jälkeen pääosakkaaksi Hans Gutzeitin tilalle tuli tukkukauppa Ludwigsen & Schjelderup Kristianiasta (nyk. Oslo).


title: Hans Gutzeit

text: Vanhuudenpäivät Hans Gutzeit vietti lähellä Osloa seuraten kiinnostuneena – osin ylpeyttäkin tuntien – nimeään kantavan yrityksen toimintaa. Hans Gutzeit kuoli 82-vuotiaana vuonna 1919.


title: Hans Gutzeit

text: Myöhemmin W. Gutzeit & Co:sta kehittyi Suomen suurin metsäyhtiö Enso-Gutzeit. Norjalaiset omistajat myivät osuutensa juuri itsenäistyneelle Suomen valtiolle vuonna 1918. Enso-Gutzeit fuusioitiin ruotsalaisen Stora Kopparberg Bergslags Ab:n kanssa vuonna 1998 Stora Ensoksi.


title: Alan Shepard

text: Alan Bartlett Shepard, Jr. (18. marraskuuta 1923 Derry, New Hampshire – 21. heinäkuuta 1998 Pebble Beach, Kalifornia) oli ensimmäinen avaruudessa käynyt yhdysvaltalainen astronautti. Häntä ennen avaruudessa oli käynyt vain neuvostoliittolainen Juri Gagarin.


title: Alan Shepard

text: Alan Shepard valmistui upseeriksi Yhdysvaltain laivastoakatemiasta heinäkuussa 1944. Tämän jälkeen hän palveli Fletcher-luokan hävittäjä USS Cogswellilla, osallistuen toisen maailmansodan Tyynenmeren taisteluihin. Sodan päätyttyä Shepard sai laivaston lentäjäkoulutuksen Corpus Christissä Teksasissa ja Pensacolassa Floridassa. Laivaston lentäjän siivet hän sai vuonna 1947 ja palveli eri lentotukialuksilla merivoimien 42. hävittäjälentolaivueessa (VF-42).


title: Alan Shepard

text: Vuonna 1950 Alan Shepard siirtyi laivaston koelentokouluun, joka sijaitsi laivaston Patuxent Riverin lentotukikohdassa Marylandissa. Koelentäjänä hän osallistui muun muassa F2H-3 Banshee -hävittäjän testaamiseen ja ilmatankkausmenetelmien kehittämiseen.


title: Alan Shepard

text: Koelentokoulun jälkeen Shepard palveli operaatioupseerina laivaston 193. hävittäjälentolaivueessa, joka oli Banshee-kalustolla varustettu yöhävittäjäyksikkö. Yksikkö oli sijoitettuna Essex-luokan lentotukialus USS Oriskanylle. Tämän jälkeen Shepard palasi jälleen Patuxent Riveriin, jossa hän osallistui F3H Demon-, F8U Crusader-, F4D Skyray-, F11F Tiger- ja F5D Skylancer -hävittäjien testaamiseen. Viimeiset viisi kuukautta Patuxent Riverissä Shepard toimi koelentäjien kouluttajana.


title: Alan Shepard

text: Seuraavaksi Shepard siirtyi laivaston sotakorkeakouluun (Naval War College), josta hän valmistui 1957. Tämän jälkeen hän palveli Atlantin-laivaston komentajan esikunnassa ennen siirtymistään NASAan 1959.


title: Alan Shepard

text: Shepard saavutti yli 8 000 lentotuntia, joista 3 700 suihkukoneilla. Shepardin piti myös osallistua Mercury 10 ("Freedom 7-II") -lentoon toukokuussa 1963, mutta se peruttiin. Tämän jälkeen Shepard nimettiin komentajaksi ensimmäiselle miehitetylle Gemini-lennolle, mutta joutui jäämään pois lennolta, kun alkuvuodesta 1964 Shepardilla todettiin Ménièren tauti. Toukokuussa 1969 hän sai jälleen täydet lento-oikeudet sisäkorvaan tehdyn leikkauksen jälkeen. Shepard oli alun perin nimetty Apollo 13 -lennon komentajaksi, mutta pyynnöstään hänet siirrettiin seuraavalle lennolle.


title: Alan Shepard

text: Shepard kuoli 74 vuoden iässä leukemiaan.


title: Luanda

text: Luanda on Angolan pääkaupunki ja suurin kaupunki. Se sijaitsee Atlantin valtameren rannalla, ja siellä asuu noin 4,5 miljoonaa ihmistä (YK:n arvio vuodelta 2004). Luandan asukkaat ovat pääasiassa erilaisista afrikkalaista alkuperää olevista heimoista, kuten "ovimbundu-", "kimbundu-" ja "bakongo"-heimot. Virallinen kieli on portugali, mutta monia bantukieliä puhutaan yleisesti.


title: Luanda

text: Luandassa tuotetaan mm. jalostettuja ruokia, juomia, tekstiilejä, sementtiä ja muita rakennustarpeita, muovituotteita, metallihyödykkeitä, sikareita ja kenkiä. Läheltä löytyvää raakaöljyä jalostetaan kaupungissa, mutta nämä tuotantolaitokset ovat kärsineet useita vahinkoja sisällissodan seurauksena. Luandalla on myös erinomainen satama, ja tärkeimpiä vientituotteita ovat kahvi, puuvilla, sokeri, timantit, rauta ja suola. Luandan taloutta häiritsee kuitenkin Angolassa yhä jatkuvat sotilaalliset konfliktit.


title: Luanda

text: Ennen portugalilaisten tuloa nykyinen Luandan alue oli osa N'dongon kuningaskuntaa. Niemimaa, jolla kaupunki sijaitsee, tunnettiin nimellä Loanda.


title: Luanda

text: Luandan perustivat portugalilaiset vuonna 1575 nimellä "São Paulo de Luanda". Heitä kiinnosti luonnonsatama ja hopeakaivosten läheisyys sekä orjien saatavuus. Kaupunkiin valmistui katedraali vuonna 1583 ja luostari 1604. Vuodesta 1627 kaupunki on ollut Angolan hallinnollinen keskus. Vuodet 1640—1648) se oli hollantilaisten hallussa) . Vuodet n. 1550—1850 se oli merkittävä Brasiliaan suuntautuneen orjakaupan keskus.


title: Luanda

text: Vuonna 1889 rakennettiin kanava, joka turvasi kaupunkilaisten juomaveden saannin. Se oli edellytyksenä kaupungin kasvulle.


title: Luanda

text: Angolan itsenäistyttyä sen sisällissota kosketti Luandaa melko vähän. Vuonna 1975 kaikki osapuolet, MPLA, UNITA ja FNLA, taistelivat kaupungissa, tuhansia kuoli ja kokonaisia kaupunginosia vaurioitui pahoin. Uusi levoton jakso oli vuonna 1992 vaalien yhteydessä hallitsevan MPLA:n ja UNITAn välillä.


title: Luanda

text: Luandan väkiluku on kasvanut nopeasti; ennen maan itsenäistymistä asukkaita oli noin 400 000, nykyisin kymmenkertainen määrä eli kolmannes Angolan väestöstä. Tärkeä syy rajuun kaupungistumiseen on ollut sisällissota, sillä pääkaupunki on koettu suhteellisen turvalliseksi paikaksi. Kaupungin infrastruktuuri on kuitenkin suunniteltu paljon pienemmälle väkimäärälle.


title: Luanda

text: Kaupungissa on asunut siirtomaaisäntien edustajia: portugalilaisten lisäksi hollantilaisia, jotka hallitsivat aluetta 1641-1648. Edelleen monien paikallisten sukutaustassa on osaksi eurooppalaisia esi-isiä. Angolan itsenäistymisen jälkeen 1975 kaupungin portugalilaisväestö muutti pois ja tilalle tuli suuri määrä kuubalaisia, pääasiassa sotilaita. Kuuba alkoi vetää joukkojaan pois vuonna 1989. Kaikkiaan Angolassa ehti kolmentoista vuoden aikana palvella 300 000 kuubalaista sotilasta.


title: Luanda

text: Kaupunki jakaantuu perinteisesti kahteen osaan, "Baixa" (alakaupunki) ja "Cidade alta" (vanha kaupunki). Näiden ympärille on kasvanut nopeasti tilapäismajoitusta pakolaisille ja muille kaupunkiin muuttaneille. 1600-luvulta periytyy kaupungin jako, silloin yläkaupungissa oli vallan keskittymä kirkkoineen ja hallintorakennuksineen, kun taas työväestö ja liike-elämä keskittyivät alakaupunkiin. "Avenida Marginal" on katu, jonka varrella kohoavat tärkeimmät virastot ja yritysten pääkonttorit.


title: Luanda

text:
Vanha linnoitus, "Fortaleza de São Miguel", rakennettu 1576 on nykyisin museo, jossa näkee kanuunoita ja orjen varastointisellejä.
Roque Santeiron kauppatori slummien keskellä on yksi Afrikan suurimmista markkinapaikoista, josta voi ostaa sekä maanviljelystuotteita että kodinkoneita ja kulkuvälineiden varaosia.


title: Luanda

text: Muihin nähtävyyksiin kuuluvat Antropologinen museo ja Kissaman kansallispuisto.


title: Luanda

text: Luandan säähän vaikuttaa kuuman mantereen ja viileämmän meren yhteisvaikutus. Ne synnyttävät merituuli-ilmiön, joka pitää kaupungin lämpötilat trooppisen alueen tyypillisiä arvoja alempina.


title: Luanda

text: Luanda on maan rautatieliikenteen lähtöpiste, josta rata kulkee itään päin 538 kilometriä, saavuttamatta kuitenkaan Kongon demokraattisen tasavallan rajaa. Rataa laajennetaan ja uuden rataosan odotetaan valmistuvan vuonna 2011.


title: Luanda

text: Luandan pohjoispuolella on maan suurin lentokenttä, Quatro de Fevereiron lentoasema (suom. "Helmikuun neljännen lentokenttä). Se kuuluu maailman 30 vilkkaimman lentokentän joukkoon.


title: Luanda

text: Luandan rahtisataman kautta kulkee yli 80 % maan viennistä ja tuonnista, jos öljykuljetuksia ei oteta lukuun.


title: St. John’s

text: St. John’s on Antigua ja Barbudan pääkaupunki Länsi-Intian saaristossa Karibianmerellä. Siellä asuu noin 22 000 ihmistä (2011). St. John’s on maan kaupallinen keskus ja Antiguan saaren pääsatama.


title: St. John’s

text: Hallinnollisena keskuksena St. John’s on ollut vuodesta 1632 ja Antigua ja Barbudan itsenäistyessä vuonna 1981 siitä tuli maan pääkaupunki.


title: St. John’s

text: Kaupungin lentokenttä on nimeltään "VC Bird Airport". Se sijaitsee 8 km kaupungista koilliseen.


title: Abu Dhabi

text: Abu Dhabi (, 'Abū ẓabī, ) on suurin seitsemästä emiraatista, jotka muodostavat Arabiemiirikuntien liiton. Abu Dhabi on myös samanniminen kaupunki ja maan pääkaupunki. Vuonna 2013 Abu Dhabin emiirikunnan asukasluku oli 2 453 096, ja Abu Dhabin kaupungin alueella asui arviolta 714 592 ihmistä. Asukkaista vain 20,2 prosenttia on Arabiemiirikuntien kansalaisia. Väestöstä valtaosan muodostavat ulkomailta tulleet vierastyöläiset, jotka ovat enimmäkseen miehiä, mistä johtuen miesten osuus emiraatin väestöstä on 71 prosenttia. Vuosina 2005–2012 Abu Dhabin väkiluku kasvoi 7,9 prosentin vuosikeskiarvolla. Emiraatin toiseksi suurin kaupunki on Omanin rajalla sijaitseva Al-Ain.


title: Abu Dhabi

text: Lähes 70 % maan varallisuudesta on sijoittunut Abu Dhabiin.


title: Abu Dhabi

text:
Emiraattia hallitsee šeikki Khalifa ibn Zayid Al Nahyan, joka toimii myös koko liittovaltion presidenttinä.
Hänen veljensä, kruununprinssi Mohammed, vastaa käytännössä kaupungin päivittäisen hallinnon pyörittämisestä.


title: Abu Dhabi

text: Kaupungissa sijaitsee Abu Dhabin kansainvälinen lentoasema (AUH). Vuonna 2008 sen kautta kulki yli yhdeksän miljoonaa matkustajaa. Abu Dhabin kansallinen lentoyhtiö, Etihad Airways, pyrkii osaltaan houkuttelemaan kaupunkiin samantyylistä matkailijoiden virtaa kuin Dubaihin. Samaan aikaan Abu Dhabi on kuitenkin koettanut säilyttää perinteisemmän arabi-imagon kuin länsimaalaistunut Dubai.


title: Abu Dhabi

text:
Abu Dhabi sai myös Formula 1 -kaudeksi 2009 oman Grand Prix’n.
Kuten muut emiraatit, Abu Dhabi julkaisee omia postimerkkejä. Ensimmäinen postimerkki julkaistiin 30. maaliskuuta 1964. Vuodesta 2009 rakennettu Louvre Abu Dhabi avattiin vuonna 2017.


title: Jerevan

text: Jerevan () on Armenian pääkaupunki ja maan suurin kaupunki. Vuonna 2011 kaupungin asukasluku oli 1 060 138, kymmentä vuotta aiemmin asukkaita oli 1 103 488 (vuonna 2001). Kaupunki sijaitsee "Hrazdan"-joen varrella.


title: Jerevan

text: Jerevan on Kaukasian alueen teollinen, kulttuurinen ja tieteellinen keskus.


title: Jerevan

text: Arkeologiset kaivaukset ovat osoittaneet, että nykyisen Jerevanin paikalla sijaitsi jo ainakin 700-luvulla eaa. sotilaslinnoitus nimeltään Erebuni. Sen jälkeen paikka on ollut tärkeä karavaanireittien risteyskohta Euroopan ja Intian välillä. Kaupunkia on kutsuttu nimellä Jerevan ainakin 600-luvulla, jolloin se oli Persian vallan alla olleen Armenian pääkaupunki.


title: Jerevan

text: Strategisesti tärkeänä, Jerevanista taisteltiin useasti vuosisatojen aikana ja välillä se kuului osaksi Persiaa ja välillä kaupunkia hallitsivat ottomaanit. Vuonna 1826 kaupunki joutui Venäjän haltuun, seuraavana vuonna persialaiset luovuttivat sen virallisesti venäläisille. Venäjän vallankumouksen 1918 jälkeen kaupunki oli kolme vuotta itsenäisen Armenian pääkaupunkina tullakseen Armenian Neuvostotasavallan pääkaupungiksi osana Neuvostoliittoa. Neuvostoliiton romahtamisen jälkeen 1991 Jerevanista tuli itsenäisen Armenian pääkaupunki.


title: Jerevan

text: Jerevanin rautatieasema on Armenian rautateiden tärkein henkilöliikenteen rautatieasema. Se sijaitsee 14 kilometriä Masisista pohjoiskoilliseen vievällä rataosuudella. Rataosuuden pääasemat ovat Masis (risteysasema)–Jerevan–Arabkir–Abovjan–Nurnus (risteysasema). Jerevanin kaukojunayhteydet ovat kärsineet merkittävästi maan ja Azerbaidžanin välisestä jännitteestä, jonka johdosta kansainvälinen liikenne on poikki monella rataosuudella.


title: Jerevan

text: Armenian päälentoasema, Zvartnotsin kansainvälinen lentoasema, sijaitsee kaupungin keskustasta 12 kilometriä länsilounaaseen.


title: Jerevan

text: Jerevanissa on lukuisia museoita kuten Kansallisgalleria ja käsikirjoitusmuseo Matenadaran. Oopperatalon aukiolla, jota kutsutaan myös Vapauden aukioksi, on 1930-luvulla valmistunut ooppera. Oopperatalon lähettyvillä on Cascades-patsaspuisto. Jerevanin kuuluisimpia muistomerkkejä ovat Äiti Armenia sekä Kansanmurhan muistomerkki Tsitsernakaberd.


title: Jerevan

text: Jerevanin eläintarha perustettiin vuonna 1940. Eläintarha on korjattu sen päästyä 1990-luvulla menemään heikompaan kuntoon. Eläintarhassa on norsuja, kotkia, karhuja, kameleita ja 260 muuta eläinlajia.


title: Jerevan

text: Waterworld on vesipuisto Jerevanissa. Puistossa on useita altaita, baareja ja ravintoloita.


title: Jerevan

text: Jerevanista Sevan järvelle vievän tien varrella sijaitsee Play City -huvipuisto. Huvipuistossa on keilarata, elokuvateatteri, paintball-rata, mikroautorata ja videopelihuone.


title: Baku

text: Baku () on Azerbaidžanin pääkaupunki. Kaupungin metropolialueella asuu vuoden 2017 mittauksen mukaan yli 4 miljoonaa ihmistä, joista vajaat 3 miljoonaa kaupunkialueella, mutta epävirallisten arvioiden mukaan asukkaita voi olla yli 5 miljoonaa (pakolaisten ja siirtolaisten takia).


title: Baku

text: Baku sijaitsee Apšeronin niemimaan eteläreunalla Kaspianmeren rannalla. Kaukasuksen vuoristo ulottuu niemimaan tyveen asti, mutta itse niemimaa on kumpuilevaa maastoa, jonka itäkärjessä on hiekkadyynejä. Saariston suojaama Bakunlahti on Kaspianmeren suojaisin luonnonsatama.


title: Baku

text: Bakun ilmasto on varsin kuuma ja kuiva. Kuumin kuukausi on heinäkuu, jolloin keskimääräinen ylin lämpötila on yli 30 astetta. Viileintä on tammi-helmikuussa, keskimääräinen alin +2 astetta. Sadetta saadaan kesä-elokuussa vain muutama millejä kuukaudessa, ja enimmilläänkin marraskuussa keskimäärin 30 mm.


title: Baku

text: Joidenkin lähteiden mukaan ensimmäiset maininnat Bakusta ovat Kuolleiden kirjassa muinaisessa Egyptissä noin 3 500 vuotta ennen ajanlaskun alkua.


title: Baku

text: Ensimmäiset kirjalliset maininnat ovat vuodelta 885. 1000-luvulta alkaen kaupunki kuului Shīrvān-Shāheille, lukuun ottamatta mongolivallan aikaa, kunnes venäläiset valtasivat sen Pietari Suuren johdolla 1723 ja pysyvämmin 1806.


title: Baku

text: Bakun muurin ympäröimä vanhakaupunki on UNESCOn maailmanperintöluettelossa vuodesta 2000. Nykypäivään säilyneet muurit on rakennettu 1100-luvulla paikalle, joka on ollut asuttuna paleoliittiselta ajalta asti. Vanhankaupungin kuuluisin rakennus on Neitsyttorni, joka saattaa olla peräisin jo 600-500-luvuilta eaa. Toinen merkittävä vanha rakennus on vanhankaupungin korkeimmalla kohdalla kohoava Shirvanshahin palatsi, jota rakennettiin 1100-luvulta 1400-luvulle. Vanhassakaupungissa on myös lukisia keskiaikaisia moskeijoita, karavaaniseraijeita ja kylpylöitä.


title: Baku

text: Bakun yliopisto on perustettu vuonna 1919.


title: Baku

text: Bakun ensimmäinen öljylähde porattiin vuonna 1846, ja siitä lähtien kaupungin talous on pyörinyt öljyn ja sen jalostuksen ympärillä.


title: Baku

text: Vuonna 2006 Bakusta rakennettiin länsirahalla öljyputki Tbilisin kautta Turkin Ceyhaniin, joka on Välimeren rannalla sijaitseva satamakaupunki.


title: Baku

text: Kaspianmerta ja Apšeronin niemimaata, jolla Baku sijaitsee, on pidetty yhtenä maailman pahimmin saastuneista alueista. Maaperä on pilaantunut öljyvuotojen sekä puuvillapelloilla käytettyjen rikkaruohomyrkkyjen ja DDT:n takia.


title: Baku

text: Kaupunkia palvelee sen keskustasta noin 25 kilometriä itään sijaitseva Haidar Alijevin kansainvälinen lentoasema (IATA: GYD, ICAO: UBBB). Paikallisliikenne perustuu metroon ja busseihin - raitiovaunuista on luovuttu, mutta niiden uudelleen käyttöön ottamista on suunniteltu.


title: Baku

text:
Bakussa on järjestetty Formula 1 -osakilpailuja vuodesta 2016 lähtien. Rata on rakennettu niin, että sen varrella näkyisi kaupungin parhaat puolet.
Baku on hakenut olympialaisia kahdesti, eli vuosina 2016 ja 2020, mutta se ei saanut järjestettäväkseen kumpiakaan olympialaisista.
Kaupungissa on maan korkeimmalla sarjatasolla pelaava jalkapalloseura Bakili Baku.


title: Nassau

text: Nassau on Bahaman pääkaupunki. Nassau sijaitsee Bahamasaarten New Providence -pääsaarella. Se on maan suurin kaupunki ja talouselämän ja kulttuurin keskus. Vuonna 2009 kaupungin asukasluvuksi arvioitiin 244 400.


title: Nassau

text: Britit perustivat Nassaun 1600-luvun puolessavälissä nimellä "Charles Towne", ja se nimettiin uudelleen vuonna 1695 Vilhelm III Oranialaisen mukaan (). 1700-luvulla kaupunki oli suosittu merirosvojen, erityisesti Mustaparran piilopaikka. 1700-luvun lopulla espanjalaiset yrittivät valloittaa kaupungin useasti, ja vuonna 1776 se oli lyhyen aikaa yhdysvaltalaisten vallankumouksellisten hallussa.


title: Nassau

text: Nassaulla on kolme sisarkaupunkia Yhdysvalloissa.


title: Allen Ginsberg

text: Irwin Allen Ginsberg (3. kesäkuuta 1926 Newark – 5. huhtikuuta 1997 New York) oli yhdysvaltalainen runoilija. Hän oli beat-liikkeen johtohahmoja ja oli myös vahvasti mukana 1960-luvun hippiliikkeessä.


title: Allen Ginsberg

text: Ginsberg identifioi itsensä juutalais- ja homorunoilijaksi.


title: Allen Ginsberg

text: Ginsbergin isä oli runoilija Louis Ginsberg. Mielenterveysongelmista kärsineelle äidilleen Naomille Ginsberg kirjoitti runon ”Kaddish” (1961).


title: Allen Ginsberg

text:
Ginsbergin tuotantoon vaikutti erityisesti William Carlos Williams. Opiskellessaan 1940-luvulla Columbian yliopistossa Ginsberg tutustui William S. Burroughsiin, Jack Kerouaciin, Lucien Carriin, Gregory Corsoon ja Gary Snyderiin. Ginsbergistä tuli beat-runouden johtohahmo. Työskenneltyään muun muassa markkinatutkijana ja merimiehenä Ginsberg julkaisi esikoiskokoelmansa "Howl And Other Poems" vuonna 1956. Kokoelma ja sen runo ”Huuto” ("Howl") vei kustantaja-runoilija Lawrence Ferlinghettin useisiin sensuurioikeudenkäynteihin. Kohun ansiosta Ginsbergin teos tuli kuitenkin kuuluisaksi.
Avoimesti homoseksuaalinen Ginsberg oli mukana monenlaisessa kansalaistoiminnassa. Vuonna 1965 hänet kruunattiin Prahassa Toukokuun kuninkaaksi ja karkotettiin Tšekkoslovakiasta, ja hän joutui FBI:n tarkkailulistalle. Ginsberg oli hippiliikkeen esikuva, joka teki myös yhteistyötä monien muusikoiden ja säveltäjien kanssa, joihin lukeutuivat Bob Dylan, Paul McCartney, The Clash ja Philip Glass. Ginsberg asui New Yorkin Lower East Sidella.


title: Allen Ginsberg

text: Ginsberg oli Yhdysvaltain taide- ja kirjallisuusakatemian (American Academy of Arts and Letters) jäsen. Vuonna 1993 Ranskan kulttuuriministeri myönsi hänelle Chevalier de l’Ordre des Arts et des Lettres -kunniamerkin. Vuonna 1994 hänet valittiin Harvardin yliopiston Phi Beta Kappa -runoilijaksi. Ginsberg oli mukana perustamassa Jack Kerouac -runokoulua Naropa-instituuttiin Boulderissa Coloradossa.


title: Allen Ginsberg

text: Ginsberg oli myös aikuisten miesten ja nuorten poikien välisten seksisuhteiden sallimista ajavan NAMBLAn jäsen.


title: Mir

text:
Mir (, voi tarkoittaa sekä "maailmaa" että "rauhaa") oli neuvostoliittolainen (myöhemmin venäläinen) avaruusasema. Se rakennettiin kiertoradalla moduuleista, jotka kaikki laukaistiin erikseen alkaen 19. helmikuuta 1986 vuoteen 1996 asti. Mir perustui Neuvostoliiton laukaisemaan Saljut-avaruusasemasarjaan. Se oli myös maailman ensimmäinen jatkuvasti miehitettynä ollut avaruusasema, ja Maan suurin keinotekoinen kiertolainen ennen seuraajansa Kansainvälisen avaruusaseman rakentamista.
Mir poistui käytöstä, kun 23. maaliskuuta 2001 se ohjattiin ilmakehään lähellä Fidžin Nadia, josta se pudotettiin eteläiseen Tyyneenmereen. Ennen Mirin tuhoamista oli esillä mielenkiintoa Mirin ostamisesta ja sen käyttämisestä kaupalliseen käyttöön, mutta asema koettiin liian epävakaaksi, jotta se olisi voinut enää palvella tarpeeksi turvallisesti. Lisäksi valmisteilla oli uusi kansainvälinen avaruusasema, ISS, joten Mirin rahoittamiseen ei ollut lopulta mielenkiintoa.


title: Mir

text: Mir-sukkulaohjelman aikaan Mir yhdisti voimansa Yhdysvaltojen avaruussukkuloiden kanssa. Maata kiertävä Mir tarjosi suuret ja elinkelpoiset mahdollisuudet tieteellisille tutkimuksille avaruudessa. Mirillä vierailleet avaruussukkulat tarjosivat kuljetuksia ja tarvikkeita sekä väliaikaisia laajennuksia elin- ja työskentelytiloja muodostaen näin historian suurimman avaruusaluksen yhteismassaltaan 250 tonnia. Vierailevat yhdysvaltalaiset sukkulat käyttivät muokattua välineistöä kyetäkseen telakoitumaan avaruusasemalle, joka oli suunniteltu ensisijaisesti neuvostoliittolaista Buran-sukkulaa varten.


title: Mir

text: Mirillä toimi kansainvälisiä tiedemiehiä ja yhdysvaltalaisia astronautteja.


title: Mir

text: Sisältä Mir näytti ahtaalta labyrintilta täynnä kaapeleita, letkuja ja tieteellistä välineistöä. Mukana oli myös arkipäiväisiä tavaroita kuten kitara, valokuvia, lasten piirustuksia sekä kirjoja. Yleensä Mir majoitti kolmea miehistön jäsentä, mutta joskus siellä majaili jopa kuusi henkeä kuukaudessa, mukaan luettuna ensimmäinen afganistanilainen kosmonautti Abdul Ahad Mohmand. Lukuun ottamatta kahta lyhyttä jaksoa Mir oli jatkuvasti miehitettynä elokuuhun 1999 asti.


title: Mir

text: Mir rakennettiin moduuleista, jotka laukaistiin yksittäin Proton-kantoraketilla lukuun ottamatta telakointimoduulia, joka kuljetettiin asemalle Yhdysvaltain NASAn avaruussukkulalla.


title: William S. Burroughs

text: William Seward Burroughs (5. helmikuuta 1914 St. Louis, Missouri – 2. elokuuta 1997) oli yhdysvaltalainen kirjailija ja Jack Kerouacin ja Allen Ginsbergin ohella beat-sukupolven keskeisiä hahmoja.


title: William S. Burroughs

text: Burroughsia pidetään beatnikeistä hurjimpana, mikä johtunee hänen viehtymyksestään huumeisiin ja aseisiin. Burroughs on myös tunnettu erityisen rivosta kirjoitustyylistään. Burroughsin vaimo kuoli, kun Burroughs yritti ampua pistoolilla vaimonsa pään päällä olleen lasin Wilhelm Tellin mallin mukaan. Luoti osui vaimoa otsaan. Burroughs oli avoimesti homoseksuaalinen. Jamie Russell on kirjoittanut aiheesta kirjan "Queer Burroughs".


title: William S. Burroughs

text: Burroughsin tunnetuimpiin teoksiin kuuluu "Alaston lounas". Siinä hän käsittelee huumeriippuvuutta ja homoseksuaalisuutta ja fantasioi vakavilla rikoksilla. Kirja koetteli aikanaan Yhdysvaltojen säädyttömyyslakeja. David Cronenberg on ohjannut kirjaan löyhästi perustuvan elokuvan "Alaston lounas" (1991). Huumeet liittyvät kiinteästi Burroughsin elämään ja tuotantoon. Hän kärsi lähes koko aikuiselämänsä opiaattiriippuvuudesta ja kokeili erilaisia hallusinogeeneja.


title: William S. Burroughs

text: Burroughs esiintyi Gus Van Santin elokuvassa "Drugstore Cowboy" (1989) roolissa, joka pohjautuu hänen omaan novelliinsa ”The ’Priest’ They Called Him”.


title: William S. Burroughs

text: William S. Burroughs oli Mortimer Perry Burroughsin (1885–1965) ja Laura Hammon Leen (1888–1970) kahdesta pojasta nuorempi. Perhe oli varakas. Mortimer Perry Burroughs piti Cobblestone Gardens -nimistä antiikki- ja lahjaliikettä.


title: William S. Burroughs

text: Burroughs salaili seksuaalista suuntautumistaan pitkälle aikuisikään. Burroughs kävi Harvardin yliopistoa vuosina 1932–1936 ja valmistui pääaineenaan englanninkielinen kirjallisuus. Valmistuttuaan Burroughs matkusteli Euroopassa, etenkin Itävallassa, jossa hän tapasi juutalaisvainoja pakenevan Ilse Klapperin. Vastoin vanhempiensa tahtoa Burroughs ja Klapper avioituivat, jotta Klapper saisi oleskeluluvan Yhdysvaltoihin. Liitto oli kulissi, ja heidän päästyään New Yorkiin avioliitto purettiin, joskin Burroughs ja Klapper pysyivät ystävinä.


title: William S. Burroughs

text: Burroughs liittyi Yhdysvaltojen armeijaan vuoden 1942 alussa, pian Pearl Harborin hyökkäyksen jälkeen. Hänen arvioitiin sopivan jalkaväkeen sotamieheksi muttei upseeriksi, mikä masensi hänet. Hänen äitinsä huomasi poikansa huonon voinnin ja hankki tälle mielenterveyden epävakauteen perustuneen vapautuksen, jonka mukaan hänen ei olisi pitänyt alun perinkään värväytyä armeijaan. Lääkärin arvioinnin jälkeen Burroughs joutui odottamaan vapautustaan viisi kuukautta Saint Louisin ulkopuolella Jeffersonin kasarmilla. Tänä aikana hän tapasi chicagolaisen sotilaan, joka myös odotti vapautusta. Vapautuksen jälkeen Burroughs muutti Chicagoon ja työskenteli useilla aloilla, muun muassa tuholaismyrkyttäjänä. Vuonna 1944 Burroughs muutti tulevan vaimonsa Joan Vollmer Adamsin kanssa yhteisasuntoon Jack Kerouacin ja tämän ensimmäisen vaimon Edie Parkerin kanssa.


title: Manama

text: Manama () on Bahrainin pääkaupunki ja maan suurin kaupunki. Kaupungin asukasluku oli vuoden 2001 laskennan mukaan 143 035 ja se sijaitsee Persianlahdella Bahrainin saaren pohjoisosassa.


title: Manama

text: Manama-nimi mainitaan kirjallisissa lähteissä ensi kertaa 1345 ja asutuksella kaupungin alueella on pidempi historia. Portugalilaiset valtasivat kaupungin 1521 ja persialaiset 1602. Vuodesta 1783 kaupunkia on hallinnut – lyhyin poikkeuksin – "al-Khalifah"in dynastia. Manamasta tuli vapaasatama 1958 ja Bahrainin pääkaupunki 1971.


title: Manama

text: Manaman lentoasema sijaitsee kaupungin pohjoispuolella "al-Muharraq"in saarella. Matkailu on merkittävä tulonlähde kaupungissa, arabian kielen ohella myös englanti on yleistynyt paljon. Kaupungissa sijaitsee Al Ahli Stadium, joka toimii muun muassa jalkapallo-otteluiden pelipaikkana.


title: Manama

text: Manaman kaupunki sijaitsee Bahrainin pääsaaren koillisosassa. Vaikka kaupunki sijaitsee alueella jolla juomavesivarannot ovat yleensä vähäiset, Manama on jo pitkään tunnettu pohjavesivarannoistaan. Pohjavesi on luonut paikalle keidasalueen, joka on tukenut asutusta paikalla jo pitkään. Manama on myös Bahrainin muihin alueisiin verrattuna hedelmällisellä maaperällä, mikä on mahdollistanut taatelien ja muiden sitkeiden kasvien kasvatuksen.


title: Manama

text: Maataloutta ja kalastusta on harjoitettu Manaman alueella mahdollisesti jo kolmannelta vuosituhannelta eaa. lähtien. Bahrainin yhdistetään usein muinaiseen Dilmunin sivilisaatioon, joka kukoisti suurin piirtein vuoden 2500 eaa. jälkeen. Dilmun tunnetaan etenkin Gilgameš-eepoksesta, jossa paikka tunnetaan kuolemattomuuden lähteenä. Vuosien 2300 ja 1000 eaa. välillä rakennettiin myös suuria hautakumpuja, joita tunnetaan saarelta yli 170 000. Vuoden 700 eaa. tienoilla saaren valtasivat assyrialaiset ja heitä seurasivat pian babylonialaiset. Sittemmin kreikkalaiset tunsivat saaren nimellä Tylos ja siellä ilmeisesti vieraili muutama Aleksanteri Suuren laivastoon kuulunut laiva. Plinius vanhempi viittaa saareen kertoen siellä tuotettavan helmiä ja puuvillaa. Vuoteen 410 jaa. mennessä lähellä Manamaa oli nestoriolainen piispa ja luostari. Vuonna 630 saaren valloittivat muslimit ja he rakennuttivat saarelle Khamisin moskeijan, joka on yksi Persianlahden alueen vanhimmista moskeijoista. Muslimit kävivät kauppaa kaukaistenkin alueiden kanssa ja saarelta on löytynyt esimerkiksi kiinalaisia kolikoita 650–1200-luvuilta.


title: Manama

text:
Vuonna 1330 saaren valtasivat hormuzilaiset joukot ja vuonna 1345 tehtiin ensimmäinen kirjallinen maininta Manaman kaupungista muodossa "al-Manamah". Saaresta muodostui yksi šiialaisen oppineisuuden keskuksista ja se tuotti monia Persiassa ja Irakissa vaikuttaneita uskonoppineita. Vuonna 1521 saaren valtasi Portugali, joka rakennutti sen rannikolle useita linnakkeita. Yksi niistä oli Qalhat Manama, joka on nykyisin suosittu turistinähtävyys kaupungin reunalla. Portugalin valta päättyi vuonna 1602, jolloin saaren valtasivat Persiaa hallinneet Safavidit. Persian valta heikkeni seuraavan vuosisadan lopulla ja valtaan nousivat arabiheimot. Yksi niistä oli sunnalainen al-Khalifa-heimo alun perin Etelä-Najdista. He muuttivat ensin nykyisen Kuwaitin alueelle ja muuttivat edelleen 1700-luvun lopussa vallaten vuonna 1789 Qatarin. Qatarista käsin he valloittivat Bahrainin saaren ja maan nykyisin šiialaisen enemmistön yli valtaa pitävä sunnalainen yläluokka polveutuu heistä.
Britit saapuivat alueelle heidän kiinnostuttuaan alueen kautta meriteitse kulkevista kauppareiteistä. Vuoteen 1820 mennessä he olivat pakottaneet paikalliset hallitsijat sopimuksiin kanssaan, joiden virallinen tarkoitus oli hillitä merirosvoutta. Helmet muodostivat vielä pitkään kaupungin talouden kulmakiven. Helmikauppaan vaikutti raskaasti 1920-luvun maailmanlaajuinen lama. Helmien tilalle löytyi pian toinen luonnonvara. Standard Oil of California eli Socal löysi saarelta maaöljyä vuonna 1932 ja vuonna 1934 Bahrainista tuli ensimmäinen raakaöljyä ulkomaille vievä Persianlahden maa. Tuloja saatiin myös ulkovaltojen Juffairiin muutaman kilometrin päähän Manamasta perustetuista laivastotukikohdista. Britit perustivat laivastotukikohdan saarelle vuonna 1935 ja sitä käytettiin aina vuoteen 1971 saakka. Yhdysvallat alkoi käyttää samaa satamaa vuonna 1949 ja sillä on edelleen myös 5. laivaston sotilasalue Manaman esikaupunkialueella. Bahrain itsenäistyi vuonna 1971 ja Manamasta tuli uuden valtion pääkaupunki. Nykyisin kaupunki on maan hallinnollinen ja taloudellinen keskus.


title: Manama

text: Vaikka Bahrain olikin yksi ensimmäisistä öljyä tuottamaan ruvenneista Persianlahden valtioista, sen öljyvarannot ovat kuitenkin suhteellisen vähäiset. Tämä on pakottanut etsimään taloudellista kasvua muilta aloilta. Manamasta onkin pyritty kehittämään Persianlahden finanssialan keskusta. Nykyisin kaupungissa onkin yli 175:n pankin toimintaa. Kaupunkiin on pyritty houkuttelemaan myös turisteja, joita tulee etenkin Bahrainin naapurimaa Saudi-Arabiasta. Vuonna 1986 Manaman ja mantereen Dammamin välille rakennettiin pengertie, joka mahdollistaa kolmen miljoonan turistin kulun vuosittain mantereelta Bahrainin saarelle. Turismin kehittämistä ovat vaikeuttaneet levottomuudet maan šiialaisen enemmistön ja sunnalaisen yläluokan välillä.


title: Manama

text: Bahrainin kansallismuseossa on näytteillä esimerkiksi arkeologisia löydöksiä Dilmunista ja se on yksi maan suosituimmista nähtävyyksistä. Museo sijaitsee keinotekoisella niemimaalla lähellä Muharraqin saarta ja se on aloittanut toimintansa vuonna 1988. Lähellä kansallismuseota sijaitsee vuonna 2012 avattu Bahrainin kansallisteatteri. Teatteri kuuluu arabimaailman suurimpiin ja on sen kolmanneksi suurin oopperatalo heti Kairon ja Masqatin oopperatalojen jälkeen. Bab al Bahrain on sisäänkäynti kaupungin vanhaan soukiin. Bahrainin emiiri Isa ibn Salman Al Khalifan mukaan nimetty Kulttuurikeskus Isa vihittiin käyttöön joulukuussa 2008. Rakennuksessa toimii muun muassa maan kansalliskirjasto.


title: Kansainvälinen ilmakuljetusliitto

text: Kansainvälinen ilmakuljetusliitto () on maailmanlaajuinen lentoyhtiöiden etu- ja yhteistyöjärjestö.


title: Kansainvälinen ilmakuljetusliitto

text: IATA voidaan nähdä Haagissa vuonna 1919 perustetun "International Air Traffic Association" -ilmailujärjestön seuraajana. IATA perustettiin huhtikuussa 1945 Kuuban Havannassa. Perustamisvaiheessa järjestöön liittyi 57 jäsentä 31 valtiosta; edustettuina olivat lähinnä Euroopasta ja Pohjois-Amerikasta tulleet lentoyhtiöt. Kesällä 2017 Kansainväliseen ilmakuljetusliittoon kuului jäsenenä jo 275 lentoyhtiötä (120 maasta), ja ne edustivat noin 83 prosenttia maailmanlaajuisesta lentoliikenteestä. Järjestön päämaja sijaitsee Montréalissa, Kanadassa.


title: Kansainvälinen ilmakuljetusliitto

text: IATA määrittelee lentoasemille kolmikirjaimiset lentoasemakoodit ja lentoyhtiöille kaksikirjaimiset lentoyhtiökoodit.


title: Kansainvälinen ilmakuljetusliitto

text: Kolminumeroisia lentoasemakoodeja voi hakea esimerkiksi IATA:n haun avulla. Esimerkkejä:


title: Kansainvälinen ilmakuljetusliitto

text: Lentoyhtiökoodeja voi hakea esimerkiksi IATA:n haun avulla. Esimerkkejä:


title: Ludwig van Beethoven

text: Ludwig van Beethoven (16. joulukuuta 1770 Bonn, Kölnin vaaliruhtinaskunta – 26. maaliskuuta 1827 Wien, Itävallan keisarikunta) oli saksalainen säveltäjä klassismin ja romantiikan siirtymäkaudella. Hän oli aikansa merkittävin säveltäjä ja yksi koko musiikkihistorian vaikutusvaltaisimmista säveltäjämestareista. Asteittaisesta kuuroutumisestaan huolimatta hän kykeni työskentelemään elämänsä loppuun asti. Hänen teoksiinsa kuuluu yhdeksän sinfoniaa, viisi pianokonserttoa ja yksi viulukonsertto, yksi ooppera ja kaksi messua, 32 pianosonaattia sekä 16 jousikvartettoa.


title: Ludwig van Beethoven

text: Beethovenin suku oli flaamilaista alkuperää: Beethovenin isoisä Ludwig (1711–1773) oli muuttanut Flanderista ensin Louvainiin ja sieltä Bonniin. Beethovenin isoisä oli lahjakas viulisti, joten hänen onnistui pian hankkia itselleen paikka hoviorkesterissa. Hän meni naimisiin nuoren bonnilaisen tytön kanssa. Lisätäkseen tulojaan he perustivat viinikaupan. Ainoa poika Johann van Beethoven (1740–1792) toimi viulistina ja myöhemmin laulajana Kölnin vaaliruhtinaan hovissa. Hänellä oli taipumusta alkoholismiin ja masennukseen. Johann van Beethoven avioitui Maria Magdalena Keverichin (1744–1787) kanssa.


title: Ludwig van Beethoven

text: Beethoven syntyi Bonnissa perheeseen, jonka seitsemästä lapsesta vain Ludwig ja kaksi hänen pikkuveljeään, Caspar Carl ja Nikolaus Johann, elivät aikuisikään asti. Ludwigin isä yritti tehdä pojastaan Wolfgang Amadeus Mozartin kaltaista kuuluisaa lapsineroa ja pakotti tämän jo nelivuotiaana soittamaan päivittäin tuntikausia. Vaikka leikit jäivät vähiin, Ludwig oli hyväntuulinen, lempeä ja päättäväinen lapsi. Hänen huumorintajunsa säilyi koulupoikamaisena elämänsä loppuun asti.


title: Ludwig van Beethoven

text: Beethoven lopetti koulunkäyntinsä jo viidennellä luokalla isänsä toivomuksesta, jonka jälkeen isä pakotti poikansa keskittymään entistä ahkerammin musiikkiopintoihin. Koulussa toverit pitivät Beethovenia rauhallisena, mutta eristäytyvänä sekä haluttomana oppimaan. Myös koulun ulkopuolella hän oli ujo, sulkeutunut ja epäsiisti. Lapsena hän oli onnellinen vain silloin, kun hänet oli jätetty omiin oloihinsa, samoilemaan maaseudulla tai tutkailemaan ullakolta löytämällään kaukoputkella Siebengebirgeä, joka oli vuoriryhmä Reinin toisella puolella.


title: Ludwig van Beethoven

text: Nuori Ludwig esiintyi julkisesti ensimmäisen kerran jo 7-vuotiaana. Beethovenin lahjakkuus ei jäänyt huomaamatta muiltakaan, niinpä hänestä tuli vuonna 1779 Christian Gottlob Neefen suojatti. Neefe kiinnitti Beethovenin vuonna 1782 cembalistiksi hoviteatteriin, tosin palkattomaksi. Vuonna 1784 Bonnin uusi vaaliruhtinas Maximilian Franz palkkasi Beethovenin hovin toiseksi urkuriksi.


title: Ludwig van Beethoven

text: Kymmenvuotiaana Ludwigilla oli hyvät perustiedot monesta soittimesta, mutta erityisesti häntä kiehtoi urkujen ääni. Urkuri Willibald Koch otti hänet apulaisekseen. Jo tällöin Ludwig oli paljon taitavampi kuin 20-vuotias opiskelutoverinsa. Ludwig teki myös omia sävellyksiä.


title: Ludwig van Beethoven

text: Vuonna 1782 Ludwigin opettaja Christian Gottlob Neefe joutui lähtemään vaaliruhtinaan matkaan, ja hänen oli saatava poissaolonsa ajaksi joku hoitamaan tehtäviään Bonnissa. Hän valitsi Ludwigin, joka oli vasta yhdentoista ja puolen vuoden ikäinen. Ludwigille rohkaisuksi Neefe painatti hänen yhdeksän muunnelmaansa pianolle, joista syntyi hänen ensimmäinen sävellyksensä, "9 muunnelmaa Dresslerin marssista". ”Tätä nuorta neroa kannattaa auttaa. Jos hän jatkaa samaan tahtiin, hänestä tulee varmasti uusi Mozart”, Neefe vakuutti. Vuonna 1783 hän julkaisi kolme ensimmäistä pianosonaattiaan, niin sanotut "Kurfürst-sonaatit". Myös vaaliruhtinas sai tietää nuoresta lahjakkuudesta ja suostui rahoittamaan tämän musiikkiopinnot. "9 muunnelmaa Dresslerin marssista" ei kuitenkaan tiettävästi ole Beethovenin aivan ensimmäinen sävellys, sillä jo vuotta aiemmin, vuonna 1781 oli ensiesitetty hänen säveltämänsä hautajaiskantaatti. Beethoven tosin itse julkaisi erään kantaattinsa vuodelta 1790 opusnumerolla 1, sillä hän piti tätä ensimmäisenä onnistuneena ja kunnollisena sävellyksenään.


title: Ludwig van Beethoven

text: Vuonna 1784 Ludwig sai työpaikan hovista, ja hän ryhtyi antamaan tunteja saadakseen lisätuloja. Beethovenin perhe koki kuitenkin vaikeuksia: Johannin ääni alkoi pettää, ja häntä uhkasi viraltapano. Myös Marian kunto alkoi heiketä. Oli siis elintärkeää, että Ludwig etsi parempipalkkaisen viran avustaakseen perhettään. Ludwigin lapsuus päättyi hänen ollessaan 14-vuotias, ja paineet jättivät häneen pysyvät jäljet. Beethoven esiteltiin Von Breuningin perheelle, joka pyysi Beethovenia antamaan soittotunteja kahdelle lapselleen. Perheessä puhuttiin taiteesta, tieteestä ja politiikasta, ja Beethoven perehdytettiin antiikin Rooman ja Kreikan kirjallisuuteen.


title: Ludwig van Beethoven

text: Keväällä 1787 16-vuotias Beethoven onnistui saamaan kokoon sen verran rahaa, että pääsi matkustamaan Wieniin toiveenaan päästä Mozartin oppilaaksi. Varmaa tietoa heidän tapaamisestaan ei kuitenkaan ole. Beethoven sai kuulla äitinsä olevan vakavasti sairas, ja hän joutui matkustamaan takaisin Bonniin. Maria kuoli pian tuberkuloosiin.


title: Ludwig van Beethoven

text: Suuren surunsa vuoksi Ludwig sai vaikean kohtauksen, jota hän epäili astmaksi, ja pelkäsi äitinsä tavoin sairastavansa tuberkuloosia. Eräälle ystävälleen hän valitti: ”Lisäksi tulee vielä alakuloisuus, joka on miltei yhtä paha kuin itse sairaus”. Tämä on ensimmäinen maininta syvästä masennuksesta, joka vaivasi häntä koko hänen elämänsä ajan. Sitten tuli uusi isku; neljän kuukauden kuluttua kuoli Ludwigin seitsenkuukautinen sisar. Johannin juopottelu paheni ja perheen rahahuolet kasvoivat edelleen. Vaaliruhtinas suostui kuitenkin maksamaan pientä eläkettä Johannille. Beethoven sai toimeentulonsa hoviorkesterin viulistina, ja lisäksi hän sai oikeuden päätöksellä puolet isänsä palkasta käytettäväksi perheen elättämiseen.